title: 2008 m. spalio 24 d. Tarybos sprendimas 2008/839/TVR dėl perėjimo iš Šengeno informacinės sistemos (SIS +1) į antrosios kartos Šengeno informacinę sistemą (SIS II)

text:
8.11.2008

               LT

               Europos Sąjungos oficialusis leidinys

               L 299/43

      TARYBOS SPRENDIMAS 2008/839/TVR
   2008 m. spalio 24 d.
   dėl perėjimo iš Šengeno informacinės sistemos (SIS +1) į antrosios kartos Šengeno informacinę sistemą (SIS II)
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 30 straipsnio 1 dalies a ir b punktus, 31 straipsnio 1 dalies a ir b punktus bei 34 straipsnio 2 dalies c punktą,
   atsižvelgdama į Komisijos pasiūlymą,
   atsižvelgdama į Europos Parlamento nuomonę (1),
   kadangi:

               (1)

               Šengeno informacinė sistema (SIS), sukurta pagal 1990 m. birželio 19 d. Konvencijos dėl 1985 m. birželio 14 d. Šengeno susitarimo, sudaryto tarp Beniliukso ekonominės sąjungos valstybių, Vokietijos Federacinės Respublikos ir Prancūzijos Respublikos Vyriausybių dėl laipsniško jų bendrų sienų kontrolės panaikinimo įgyvendinimo (2) (toliau – Šengeno konvencija), IV antraštinės dalies nuostatas, ir jos plėtotė SIS 1+ yra pagrindinė Šengeno acquis, integruotos į Europos Sąjungos teisinę sistemą, nuostatų taikymo priemonė.

               (2)

               Remiantis Tarybos reglamentu (EB) Nr. 2424/2001 (3) ir Tarybos sprendimu 2001/886/TVR (4), Komisijai buvo pavesta sukurti antrosios kartos Šengeno informacinę sistemą (SIS II). Šie teisės aktai netenka galios 2008 m. gruodžio 31 d. Šis sprendimas turėtų juos papildyti iki kol Taryba nustatys datą, remdamasi 2007 m. birželio 12 d. Tarybos sprendimu 2007/533/TVR dėl antrosios kartos Šengeno informacinės sistemos (SIS II) sukūrimo, veikimo ir naudojimo (5).

               (3)

               SIS II sukurta 2006 m. gruodžio 20 d. Europos Parlamento ir Tarybos reglamentu (EB) Nr. 1987/2006 dėl antrosios kartos Šengeno informacinės sistemos (SIS II) sukūrimo, veikimo ir naudojimo (6) ir Tarybos sprendimu 2007/533/TVR. Šis sprendimas neturėtų turėti įtakos tų aktų nuostatoms.

               (4)

               Tam tikri SIS II bandymai numatyti Tarybos reglamente (EB) Nr. 189/2008 (7) ir Tarybos sprendime 2008/173/EB (8).

               (5)

               SIS II kūrimas turėtų būti tęsiamas ir turėtų būti užbaigtas pagal SIS II bendrą tvarkaraštį, kurį Taryba patvirtino 2008 m. birželio 6 d.

               (6)

               Laikantis šio sprendimo nuostatų išsamus SIS II bandymas turėtų būti atliktas visapusiškai bendradarbiaujant valstybėms narėms ir Komisijai. Kaip įmanoma greičiau po bandymo užbaigimo, jis turėtų būti patvirtintas kaip numatyta Reglamente (EB) Nr. 1987/2006 ir Sprendime 2007/533/TVR.

               (7)

               Valstybės narės turėtų atlikti keitimosi papildoma informacija bandymą.

               (8)

               Dėl SIS 1+ Šengeno konvencijoje numatyta techninio palaikymo funkcija (C.SIS). Dėl SIS II Reglamente (EB) Nr. 1987/2006 ir Sprendime 2007/533/TVR nurodyta centrinė SIS II, kurią sudaro techninio palaikymo funkcija ir vienoda nacionalinė sąsaja (NI–SIS). Centrinės SIS II techninio palaikymo funkcija turėtų būti įsikūrusi Strasbūre (Prancūzija), o atsarginė techninio palaikymo funkcija – Pongau Sankt Johane (Austrija).

               (9)

               Siekiant lengviau susidoroti su potencialiais sunkumais pereinant iš SIS 1+ į SIS II, turėtų būti sukurta ir išbandyta Šengeno informacinės sistemos laikinoji perėjimo architektūra. Laikinoji perėjimo architektūra neturėtų turėti poveikio SIS 1+ operatyviajai parengčiai. Keitiklį turėtų suteikti Komisija.

               (10)

               Perspėjimą pateikiančios valstybės narės pareiga turėtų būti užtikrinti, kad į Šengeno informacinę sistemą įvesti duomenys būtų tikslūs, naujausi ir teisėti.

               (11)

               Komisija turėtų ir toliau būti atsakinga už centrinę SIS II ir jos ryšių infrastruktūrą. Į šias pareigas įeina SIS II ir jos ryšių infrastruktūros priežiūra bei tolesnis plėtojimas, įskaitant klaidų taisymą kiekvieną kartą. Komisija turėtų koordinuoti ir remti bendrą veiklą. Visų pirma Komisija turėtų suteikti būtiną techninę ir su operacijomis susijusią paramą valstybėms narėms centrinės SIS II lygiu, įskaitant pagalbos tarnybos veikimo užtikrinimą.

               (12)

               Valstybės narės yra ir ateityje turėtų būti atsakingos už savo nacionalinių sistemų (N.SIS II) plėtojimą ir priežiūrą.

               (13)

               Prancūzija turėtų ir toliau būti atsakinga už SIS 1+ techninio palaikymo funkciją, kaip aiškiai numatyta Šengeno konvencijoje.

               (14)

               SIS 1+ dalyvaujančių valstybių narių atstovai turėtų koordinuoti savo veiksmus pasinaudodami Tarybos struktūra. Būtina nustatyti tų organizacinių veiksmų struktūrą.

               (15)

               Komisijai turėtų būti suteiktos galios sudaryti sutartis su trečiosiomis šalims, įskaitant nacionalines viešąsias įstaigas, dėl šiuo sprendimu jai pavestų užduočių ir su biudžeto įgyvendinimu susijusių užduočių atlikimo, laikydamasi 2002 m. birželio 25 d. Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (9).
               Bet kurioje tokioje sutartyje turėtų būti laikomasi SIS taikomų taisyklių, reglamentuojančių duomenų apsaugą ir duomenų saugumą, bei atsižvelgta į atitinkamų duomenų apsaugos institucijų vaidmenį, ypač į Šengeno konvencijos ir šio sprendimo nuostatas.

               (16)

               Komisijai tvarkant asmens duomenis taikomas 2000 m. gruodžio 18 d. Europos Parlamento ir Tarybos reglamentas (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (10).

               (17)

               Europos duomenų apsaugos priežiūros pareigūnas, paskirtas remiantis 2003 m. gruodžio 22 d. Europos Parlamento ir Tarybos sprendimu 2004/55/EB, kuriuo įsteigiama nepriklausoma priežiūros įstaiga, numatyta EB sutarties 286 straipsnyje (11), yra kompetentingas prižiūrėti Bendrijos institucijų ir įstaigų veiksmus, susijusius su asmens duomenų tvarkymu. Šengeno konvencijoje numatytos konkrečios nuostatos dėl asmens duomenų apsaugos ir saugumo.

               (18)

               Kadangi tikslų, t. y. įrengti laikinąją perėjimo architektūrą ir perkelti duomenis iš SIS 1+ į SIS II, valstybės narės negali deramai pasiekti, o dėl veiksmo masto bei poveikio tų tikslų būtų geriau siekti Sąjungos lygiu, laikoma, kad ši priemonė priimama laikantis subsidiarumo principo, kaip nustatyta Europos bendrijos steigimo sutarties 5 straipsnyje ir nurodyta Europos Sąjungos sutarties 2 straipsnyje. Pagal proporcingumo principą šiuo sprendimu neviršijama to, kas būtina nurodytiems tikslams pasiekti.

               (19)

               Šiame sprendime laikomasi pagrindinių teisių ir principų, pripažintų visų pirma Europos Sąjungos pagrindinių teisių chartijoje.

               (20)

               Šengeno konvencija turėtų būti iš dalies pakeista, kad būtų galima SIS 1 + integruoti į laikinąją perėjimo architektūrą.

               (21)

               Remiantis Protokolo dėl Šengeno acquis integravimo į Europos Sąjungos sistemą, pridėto prie Europos Sąjungos sutarties ir prie Europos bendrijos steigimo sutarties, 5 straipsniu ir 2000 m. gegužės 29 d. Tarybos sprendimo 2000/365/EB dėl Jungtinės Didžiosios Britanijos ir Šiaurės Airijos Karalystės prašymo dalyvauti įgyvendinant kai kurias Šengeno acquis nuostatas (12) 8 straipsnio 2 dalimi, Jungtinė Karalystė dalyvauja priimant ir įgyvendinant šį sprendimą.

               (22)

               Remiantis Protokolo dėl Šengeno acquis integravimo į Europos Sąjungos sistemą, pridėto prie Europos Sąjungos sutarties ir prie Europos bendrijos steigimo sutarties, 5 straipsniu ir 2002 m. vasario 28 d. Tarybos sprendimo 2002/192/EB dėl Airijos prašymo dalyvauti įgyvendinant kai kurias Šengeno acquis nuostatas (13) 6 straipsnio 2 dalimi, Airija dalyvauja priimant ir įgyvendinant šį sprendimą.

               (23)

               Šis sprendimas neturi įtakos susitarimams, susijusiems su Jungtinės Karalystės ir Airijos daliniu dalyvavimu Šengeno acquis, kaip nustatyta atitinkamai Tarybos sprendimuose 2000/365/EB ir 2002/192/EB.

               (24)

               Islandijos ir Norvegijos atžvilgiu šiuo sprendimu plėtojamos Šengeno acquis nuostatos, kaip apibrėžta Europos Sąjungos Tarybos, Islandijos Respublikos ir Norvegijos Karalystės sudarytame susitarime dėl šių dviejų valstybių asociacijos įgyvendinant, taikant ir plėtojant Šengeno acquis
                   (14), kurios priklauso Tarybos sprendimo 1999/437/EB (15) dėl tam tikrų priemonių taikant tą susitarimą 1 straipsnio G punkte nurodytai sričiai.

               (25)

               Šveicarijos atžvilgiu šiuo sprendimu plėtojamos Šengeno acquis nuostatos, kaip apibrėžta Europos Sąjungos, Europos bendrijos ir Šveicarijos Konfederacijos susitarimo dėl Šveicarijos Konfederacijos asociacijos įgyvendinant, taikant ir plėtojant Šengeno acquis
                   (16), kurios priklauso Sprendimo 1999/437/EB 1 straipsnio G punkte, kuris siejamas su Tarybos sprendimo 2008/149/TVR (17) dėl susitarimo sudarymo Europos Sąjungos vardu 3 straipsniu, nurodytai sričiai.

               (26)

               Lichtenšteino atžvilgiu šiuo sprendimu plėtojamos Šengeno acquis nuostatos, kaip apibrėžta Europos Sąjungos, Europos bendrijos, Šveicarijos Konfederacijos ir Lichtenšteino Kunigaikštystės pasirašytame Protokole dėl Lichtenšteino Kunigaikštystės prisijungimo prie Europos Sąjungos, Europos bendrijos ir Šveicarijos Konfederacijos susitarimo dėl Šveicarijos Konfederacijos asociacijos įgyvendinant, taikant ir plėtojant Šengeno acquis, kurios priklauso Sprendimo 1999/437/EB 1 straipsnio G punkte, kuris siejamas su 2008 m. vasario 28 d. Tarybos sprendimo 2008/262/EB dėl Susitarimo pasirašymo Europos Sąjungos vardu ir laikino tam tikrų to Protokolo nuostatų taikymo (18) 3 straipsniu, nurodytai sričiai,

         PRIĖMĖ ŠĮ SPRENDIMĄ:
   1 straipsnis
   Bendrasis tikslas
   1.   Šengeno informacinė sistema (SIS + 1) sukurta pagal Šengeno konvencijos IV antraštinės dalies nuostatas pakeičiama nauja sistema – Šengeno informacine sistema II (SIS II), kurios sukūrimą, veikimą ir naudojimą reglamentuoja Sprendimas 2007/533/TVR.
   2.   Laikantis šiame sprendime nustatytų procedūrų ir užduočių pasidalijimo, Komisija ir valstybės narės kuria SIS II kaip bendrą integruotą sistemą, kuri parengta operacijoms vykdyti.
   2 straipsnis
   Sąvokų apibrėžtys
   Šiame sprendime vartojamos tokios sąvokų apibrėžtys:

               a)

               centrinė SIS II – SIS II techninio palaikymo funkcija, kurią sudaro duomenų bazė (SIS II duomenų bazė) ir vienoda nacionalinė sąsaja (NI–SIS);

               b)

               C.SIS – SIS 1+ techninio palaikymo funkcija, kurią sudaro SIS 1 + referencinė duomenų bazė ir vienoda nacionalinė sąsaja (N.COM);

               c)

               N.SIS – SIS 1+ nacionalinė sistema, kurią sudaro nacionalinės duomenų sistemos, palaikančios ryšį su C.SIS;

               d)

               N.SIS II – SIS II nacionalinė sistema, kurią sudaro nacionalinės duomenų sistemos, palaikančios ryšį su centrine SIS II;

               e)

               keitiklis – techninė priemonė, kuria palaikomas nuoseklus ir patikimas C.SIS ir centrinės SIS II ryšys ir užtikrinamos funkcijos, numatytos 10 straipsnio 3 dalyje;

               f)

               išsamus bandymas – bandymas, nurodytas Sprendimo 2007/533/TVR 71 straipsnio 3 dalies c punkte;

               g)

               papildomos informacijos bandymas – funkciniai bandymai, kuriuose dalyvauja SIRENE biurai.

         3 straipsnis
   Dalykas ir taikymo sritis
   Šiame sprendime apibrėžiamos Komisijos ir valstybių narių, dalyvaujančių SIS 1+, užduotys ir pareigos, susijusios su šiomis užduotimis:

               a)

               SIS II priežiūra ir tolesnis SIS II plėtojimas;

               b)

               išsamus SIS II bandymas;

               c)

               papildomos informacijos bandymas;

               d)

               tolesnis keitiklio plėtojimas ir bandymas;

               e)

               laikinosios perėjimo architektūros sukūrimas ir išbandymas;

               f)

               perėjimas iš SIS 1+ į SIS II.

         4 straipsnis
   Perėjimo architektūros techniniai komponentai
   Siekiant užtikrinti, kad būtų pereita iš SIS 1+ į SIS II, būtini šie komponentai:

               a)

               C.SIS ir sujungimas su keitikliu;

               b)

               SIS 1+ ryšių infrastruktūra, kad C.SIS galėtų palaikyti ryšį su N.SIS;

               c)

               N.SIS;

               d)

               centrinė SIS II, NI–SIS ir SIS II ryšių infrastruktūra, kad centrinė SIS II galėtų palaikyti ryšį su N.SIS II ir keitikliu;

               e)

               N.SIS II;

               f)

               keitiklis.

         5 straipsnis
   Pagrindinės pareigos plėtojant SIS II
   1.   Komisija toliau plėtoja centrinę SIS II, ryšių infrastruktūrą ir keitiklį.
   2.   Pagal Šengeno konvencijos nuostatas Prancūzija rūpinasi C.SIS veikimu ir eksploatavimu.
   3.   Valstybės narės toliau plėtoja N.SIS II.
   4.   Pagal Šengeno konvencijos nuostatas valstybės narės, dalyvaujančios SIS 1+, atlieka N.SIS priežiūrą.
   5.   Valstybės narės, dalyvaujančios SIS 1+, rūpinasi SIS II ryšių infrastruktūros veikimu ir eksploatavimu.
   6.   Komisija koordinuoja veiklą ir suteikia paramą, reikalingą 1–3 dalyse nurodytoms užduotims ir pareigoms atlikti.
   6 straipsnis
   Tolesnis plėtojimas
   5 straipsnio 1 dalyje nurodytos priemonės, būtinos SIS II toliau plėtoti, ypač klaidoms ištaisyti būtinos priemonės, patvirtinamos laikantis 17 straipsnio 2 dalyje nurodytos tvarkos.
   5 straipsnio 3 dalyje nurodytos priemonės, būtinos SIS II toliau plėtoti, kiek tai susiję su vienoda nacionaline sąsaja, kuria užtikrinama, kad N.SIS II būtų suderintos su centrine SIS II, patvirtinamos laikantis 17 straipsnio 2 dalyje nurodytos tvarkos.
   7 straipsnis
   Pagrindinė veikla
   1.   Komisija kartu su SIS 1+ dalyvaujančiomis valstybėmis narėmis atlieka išsamų bandymą.
   2.   Laikinąją SIS perėjimo architektūrą sukuria ir ją išbando Komisija kartu su Prancūzija ir kitomis SIS 1+ dalyvaujančiomis valstybėmis narėmis.
   3.   Perėjimą iš SIS 1+ į SIS II atlieka Komisija ir SIS 1 + dalyvaujančios valstybės narės.
   4.   SIS 1+ dalyvaujančios valstybės narės atlieka keitimosi papildoma informacija bandymą.
   5.   Komisija suteikia būtiną paramą centrinės SIS II lygiu 1–4 dalyse nurodytai veiklai.
   6.   1–3 dalyse nurodytą veiklą koordinuoja Komisija ir SIS 1+ dalyvaujančios valstybės narės, veikdamos Taryboje.
   8 straipsnis
   Išsamus bandymas
   1.   Išsamus bandymas pradedamas vykdyti tik Komisijai paskelbus, kad, jos manymu, Sprendimo 2008/173/TVR 1 straipsnyje nurodyti bandymai buvo pakankamai sėkmingi, kad toks bandymas būtų pradėtas vykdyti.
   2.   Atliekamas išsamus bandymas, kuriuo visų pirma siekiama patvirtinti, kad Komisija ir SIS 1+ dalyvaujančios valstybės narės užbaigė rengti technines priemones, būtinas SIS II duomenims tvarkyti, ir parodyti, kad SIS II veikimo lygis atitinka bent jau SIS 1+ veikimo lygį.
   3.   N.SIS II atveju išsamų bandymą atlieka SIS 1+ dalyvaujančios valstybės narės, o centrinės SIS II atveju – Komisija.
   4.   Išsamus bandymas atliekamas pagal smulkų tvarkaraštį, kurį sudaro SIS 1+ dalyvaujančios valstybės narės, veikdamos Taryboje, kartu su Komisija.
   5.   Išsamus bandymas grindžiamas techninėmis specifikacijomis, kurias nustato SIS 1+ dalyvaujančios valstybės narės, veikdamos Taryboje, bendradarbiaudamos su Komisija.
   6.   Komisija ir SIS 1+ dalyvaujančios valstybės narės, veikdamos Taryboje, apibrėžia kriterijus, pagal kuriuos nustatoma, ar techninės priemonės, būtinos SIS II duomenims tvarkyti, yra užbaigtos rengti, o SIS II veikimo lygis atitinka bent jau SIS 1+ veikimo lygį.
   7.   Bandymo rezultatus nagrinėja SIS 1+ dalyvaujančios valstybės narės, veikdamos Taryboje, ir Komisija, vadovaudamosi 6 dalyje nurodytais kriterijais. Bandymo rezultatai patvirtinami laikantis Sprendimo 2007/533/TVR 71 straipsnio 3 dalies c punkto.
   8.   SIS 1+ nedalyvaujančios valstybės narės gali dalyvauti atliekant išsamų bandymą. Jų rezultatai neturi įtakos bendram bandymo patvirtinimui.
   9 straipsnis
   Papildomos informacijos bandymas
   1.   SIS 1+ dalyvaujančios valstybės narės atlieka funkcinius SIRENE bandymus.
   2.   Papildomos informacijos bandymo metu Komisija rūpinasi centrinės SIS II ir jos ryšių infrastruktūros veikimu.
   3.   Papildomos informacijos bandymas atliekamas pagal smulkų tvarkaraštį, kurį sudaro SIS 1+ dalyvaujančios valstybės narės, veikdamos Taryboje.
   4.   Papildomos informacijos bandymas grindžiamas techninėmis specifikacijomis, kurias nustato SIS 1+ dalyvaujančios valstybės narės, veikdamos Taryboje.
   5.   Bandymo rezultatus nagrinėja SIS 1+ dalyvaujančios valstybės narės, veikdamos Taryboje.
   6.   SIS 1+ nedalyvaujančios valstybės narės gali dalyvauti atliekant papildomos informacijos bandymą. Jų rezultatai neturi įtakos bendram bandymo patvirtinimui.
   10 straipsnis
   Laikinoji perėjimo architektūra
   1.   Sukuriama laikinoji SIS perėjimo architektūra. Pereinamuoju laikotarpiu centrinė SIS II ir C.SIS sujungiamos keitikliu. N.SIS sujungiamos su C.SIS, o N.SIS II – su centrine SIS II.
   2.   Komisija parūpina keitiklį, centrinę SIS II ir jos ryšių infrastruktūrą – visa tai sudaro laikinosios SIS perėjimo architektūros dalį.
   3.   Keitiklis keičia duomenis perduodant juos iš C.SIS į centrinę SIS II ir atvirkščiai, taip užtikrindamas, kad C.SIS ir centrinė SIS II veiktų sinchroniškai.
   4.   Komisija išbando centrinės SIS II ir keitiklio ryšį.
   5.   Prancūzija išbando C.SIS ir keitiklio ryšį.
   6.   Komisija ir Prancūzija išbando centrinės SIS II ir C.SIS ryšį per keitiklį.
   7.   Prancūzija kartu su Komisija sujungia C.SIS su centrine SIS II per keitiklį.
   8.   Komisija kartu su Prancūzija ir kitomis SIS 1+ dalyvaujančiomis valstybėmis narėmis išbando laikinąją SIS perėjimo architektūrą kaip vieną bendrą struktūrą laikydamosi bandymo plano, kurį pateikia Komisija.
   9.   Prancūzija prireikus bandymo tikslais parūpina duomenų.
   11 straipsnis
   Perėjimas iš SIS 1+ į SIS II
   1.   Kad būtų pereita iš C.SIS į centrinę SIS II, Prancūzija rūpinasi SIS 1+ duomenų bazės veikimu, o Komisija įkelia SIS 1+ duomenų bazę į centrinę SIS II.
   2.   SIS 1+ dalyvaujančios valstybės narės, pasinaudodamos laikinąja perėjimo architektūra remiant Prancūzijai ir Komisijai, pereina iš N.SIS į N.SIS II ne vėliau kaip 2009 m. rugsėjo 30 d. Prireikus ši data gali būti pakeista laikantis 17 straipsnio 2 dalyje nurodytos tvarkos.
   3.   Nacionalinės sistemos perėjimą iš SIS 1+ į SIS II sudaro N.SIS II duomenų įkėlimas; N.SIS II yra duomenų byla, nacionalinė kopija, kurią sudaro visa ar dalinė SIS II duomenų bazės kopija; po to kiekviena valstybė narė N.SIS pakeičia N.SIS II. Perėjimas vykdomas laikantis smulkaus tvarkaraščio, kurį pateikia Komisija ir SIS 1+ dalyvaujančios valstybės narės, veikdamos Taryboje.
   4.   Perėjimo metu Komisija padeda koordinuoti bendrą veiklą ir ją remia.
   5.   Pakeitimas, numatytas perėjimo proceso metu, atliekamas po 8 straipsnio 7 dalyje nurodyto patvirtinimo.
   12 straipsnis
   Pagrindinė teisinė sistema
   Perėjimo metu Šengeno informacijos sistemai toliau taikomos Šengeno konvencijos IV antraštinės dalies nuostatos.
   13 straipsnis
   Bendradarbiavimas
   1.   Valstybės narės ir Komisija bendradarbiauja vykdydamos visą veiklą, kurią reglamentuoja šis sprendimas, laikydamosi savo atitinkamų pareigų.
   2.   Komisija visų pirma centrinės SIS II lygiu suteikia paramą, būtiną N.SIS II bandymams ir perėjimui atlikti.
   3.   Valstybės narės visų pirma N.SIS II lygiu suteikia paramą, būtiną laikinajai perėjimo infrastruktūrai išbandyti.
   14 straipsnis
   Įrašų saugojimas centrinėje SIS II
   1.   Nepažeisdama Šengeno konvencijos IV antraštinėje dalyje įtvirtintų atitinkamų nuostatų, Komisija užtikrina, kad kiekviena prieiga prie asmens duomenų ir keitimasis jais centrinėje SIS II būtų registruojamas, siekiant patikrinti, ar paieška yra teisėta, atlikti duomenų tvarkymo teisėtumo stebėseną ir užtikrinti tinkamą centrinės SIS II ir nacionalinių sistemų veikimą, duomenų vientisumą ir saugumą.
   2.   Registravimo įrašuose nurodomi visų pirma duomenų perdavimo data ir laikas, duomenys, naudoti paieškai atlikti, nuorodos į perduotus duomenis bei kompetentingos institucijos, atsakingos už duomenų tvarkymą, pavadinimas.
   3.   Įrašai gali būti naudojami tik 1 dalyje nurodytiems tikslams ir ištrinami anksčiausiai po vienerių metų ir vėliausiai po trejų metų nuo jų sukūrimo.
   4.   Įrašus galima saugoti ilgiau, jeigu jų reikia jau pradėtoms stebėsenos procedūroms.
   5.   Kompetentingos institucijos, atsakingos už paieškos teisėtumo tikrinimą, atliekančios duomenų tvarkymo teisėtumo stebėseną bei savikontrolę ir užtikrinančios tinkamą centrinės SIS II veikimą, duomenų vientisumą ir saugumą, joms paprašius turi prieigą prie šių įrašų savo užduočių atlikimo tikslais, neviršydamos savo kompetencijos.
   15 straipsnis
   Išlaidos
   1.   Perėjimo, išsamaus bandymo, papildomos informacijos bandymo, priežiūros ir plėtojimo priemonių išlaidos centrinės SIS II lygiu arba su ryšių infrastruktūra susijusios išlaidos padengiamos iš Europos Sąjungos bendrojo biudžeto.
   2.   Nacionalinių sistemų perėjimo, bandymų, priežiūros ir plėtojimo išlaidas padengia kiekviena atitinkama valstybė narė.
   3.   Veiklos, vykdomos SIS 1+ lygiu, įskaitant Prancūzijos, veikiančios SIS 1+ dalyvaujančių valstybių narių vardu, vykdomą papildomą veiklą, išlaidos padengiamos laikantis Šengeno konvencijos 119 straipsnio nuostatų.
   16 straipsnis
   Šengeno konvencijos nuostatų keitimas
   Šengeno konvencijos nuostatos iš dalies keičiamos taip:

               1.

               Įterpiamas šis straipsnis:
               „92A straipsnis
               1.   Nuo Tarybos reglamento (EB) Nr. 1104/2008 (19) ir Tarybos sprendimo 2008/839/TVR (20) įsigaliojimo dienos Šengeno informacinės sistemos techninę architektūrą gali papildyti šie elementai, vadovaujantis to reglamento 2 straipsnyje pateiktomis apibrėžtimis:

                           a)

                           papildoma centrine sistema, kurią sudaro:

                                       —

                                       techninio palaikymo funkcija (centrinė SIS II), kuri yra Prancūzijoje su atsargine centrine SIS II, kuri yra Austrijoje; ją sudaro SIS II duomenų bazė ir vienoda nacionalinė sąsaja (NI–SIS),

                                       —

                                       techninis C.SIS ir centrinės SIS II sujungimas per keitiklį, kuris keičia ir suvienodina duomenis, perduodamus iš S.SIS į centrinę SIS II ir atvirkščiai;

                           b)

                           nacionalinė sistema (N.SIS II), susidedanti iš nacionalinių duomenų sistemų, palaikančių ryšį su centrine SIS II;

                           c)

                           ryšio tarp centrinės SIS II ir N.SIS II infrastruktūra, sujungta su NI–SIS.

                     2.   N.SIS II gali pakeisti šios Konvencijos 92 straipsnyje nurodytą nacionalinę sekciją; tokiu atveju valstybėms narėms nereikia turėti nacionalinės duomenų bylos.
               3.   Centrinės SIS II duomenų baze galima naudotis automatinių paieškų tikslais kiekvienos valstybės narės teritorijoje.
               4.   Valstybei narei savo nacionalinę sekciją pakeitus N.SIS II, techninio palaikymo funkcijos privalomos funkcijos tos nacionalinės sekcijos atžvilgiu, kaip minėta 92 straipsnio 2 ir 3 dalyse, tampa privalomomis funkcijomis centrinės SIS II atžvilgiu, nedarant įtakos įsipareigojimams, nurodytiems Sprendime 2008/839/TVR ir Reglamento (EB) Nr. 1104/2008 ir 5 straipsnio 1 dalyje, 10 straipsnio 1, 2 ir 3 dalyse.
               5.   Centrinė SIS II užtikrina paslaugas, reikalingas SIS II duomenims įvesti ir juos tvarkyti, N.SIS II nacionalinėms kopijoms atnaujinti internetu, N.SIS nacionalinėms kopijoms ir centrinei SIS II duomenų bazei suvienodinti ir suderinti bei N.SIS II nacionalinių kopijų inicijavimo ir atkūrimo operacijoms atlikti.
               6.   Prancūzija, atsakinga už techninio palaikymo funkciją, kitos valstybės narės ir Komisija bendradarbiauja siekdamos užtikrinti, kad paieškos N.SIS II duomenų bylose arba SIS II duomenų bazėje rezultatai atitiktų paieškos nacionalinėse sekcijose, kurios minimos 92 straipsnio 2 dalyje, rezultatus.

               2.

               119 straipsnio pirmos pastraipos 1 sakinys pakeičiamas taip:
               „92 straipsnio 3 dalyje nurodytos techninio palaikymo funkcijos įrengimo ir veikimo išlaidas, įskaitant išlaidas, susijusias su ryšio linijomis, jungiančiomis Šengeno informacinės sistemos nacionalines sekcijas ir techninio palaikymo funkciją, taip pat veiklos, susijusios su Prancūzijai pagal Sprendimą 2008/839/TVR ir Reglamentą (EB) Nr. 1104/2008 tenkančių užduočių vykdymu, išlaidas bendrai padengia valstybės narės.“

               3.

               119 straipsnio antra pastraipa pakeičiama taip:
               „Šengeno informacinės sistemos nacionalinių sekcijų įrengimo ir veikimo išlaidas bei užduočių, pagal Sprendimą 2008/839/TVR ir Reglamentą (EB) Nr. 1104/2008 tenkančių nacionalinėms sistemoms, vykdymo išlaidas padengia kiekviena valstybė narė atskirai.“

         17 straipsnis
   Komitetas
   1.   Komisijai padeda Sprendimo 2007/533/TVR 67 straipsnio 1 dalimi įsteigtas komitetas.
   2.   Darant nuorodą į šią dalį, taikoma Sprendimo 2007/533/TVR 67 straipsnyje nurodyta tvarka.
   18 straipsnis
   Ataskaitos
   Komisija kiekvieno šešių mėnesių laikotarpio pabaigoje, o pirmą kartą 2009 m. pirmojo šešių mėnesių laikotarpio pabaigoje Tarybai ir Europos Parlamentui pateikia ataskaitą dėl pažangos, padarytos kuriant SIS II ir perėjimo iš SIS 1+ į SIS II srityje.
   19 straipsnis
   Įsigaliojimas ir taikymas
   Šis sprendimas įsigalioja trečią dieną nuo jo paskelbimo Europos Sąjungos oficialiajame leidinyje. Jis netenka galios dieną, kurią turi nustatyti Taryba, veikdama pagal Sprendimo 2007/533/TVR 71 straipsnio 2 dalį, ir bet kuriuo atveju ne vėliau kaip 2010 m. birželio 30 d.

      Priimta Liuksemburge, 2008 m. spalio 24 d.

            Tarybos vardu

            Pirmininkė

         M. ALLIOT-MARIE

      (1)  2008 m. rugsėjo 24 d. nuomonė (dar nepaskelbta Oficialiajame leidinyje).

      (2)  OL L 239, 2000 9 22, p. 19.

      (3)  OL L 328, 2001 12 13, p. 4.

      (4)  OL L 328, 2001 12 13, p. 1.

      (5)  OL L 205, 2007 8 7, p. 63.

      (6)  OL L 381, 2006 12 28, p. 4.

      (7)  OL L 57, 2008 3 1, p. 1.

      (8)  OL L 57, 2008 3 1, p. 14.

      (9)  OL L 248, 2002 9 16, p. 1.

      (10)  OL L 8, 2001 1 12, p. 1.

      (11)  OL L 12, 2004 1 17, p. 47.

      (12)  OL L 131, 2000 6 1, p. 43.

      (13)  OL L 64, 2002 3 7, p. 20.

      (14)  OL L 176, 1999 7 10, p. 36.

      (15)  OL L 176, 1999 7 10, p. 31.

      (16)  OL L 53, 2008 2 27, p. 52.

      (17)  OL L 53, 2008 2 27, p. 50.

      (18)  OL L 83, 2008 3 26, p. 5.

      (19)  OL L 299, 2008 11 8, p. 1.

      (20)  OL L 299, 2008 11 8, p. 43.“


title: 2011 m. liepos 1 d. Komisijos įgyvendinimo sprendimas dėl veterinarijos srities veiklos, susijusios su Europos Sąjungos informavimo politika, parama tarptautinėms organizacijoms, informavimu apie ligas ir veterinarijos procedūrų kompiuterizavimu, finansavimo 2011 m.

text:
2.7.2011

               LT

               Europos Sąjungos oficialusis leidinys

               C 193/3

         KOMISIJOS ĮGYVENDINIMO SPRENDIMAS
   2011 m. liepos 1 d.
   dėl veterinarijos srities veiklos, susijusios su Europos Sąjungos informavimo politika, parama tarptautinėms organizacijoms, informavimu apie ligas ir veterinarijos procedūrų kompiuterizavimu, finansavimo 2011 m.
   2011/C 193/03
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. gegužės 25 d. Tarybos sprendimą 2009/470/EB dėl išlaidų veterinarijos srityje (1), ypač į jo 20 ir 23 straipsnius, 35 straipsnio 2 dalį, 36 straipsnio 2 dalį ir 41 straipsnį,
   kadangi:

               (1)

               Pagal finansinio reglamento 75 straipsnį ir įgyvendinimo taisyklių 90 straipsnio 1 dalį įsipareigojimai dėl išlaidų iš Europos Sąjungos biudžeto yra grindžiami ankstesniu institucijos arba kitų institucijų, kurioms institucija yra perdavusi įgaliojimus, finansavimo sprendimu, kuriame išdėstomi pagrindiniai su biudžeto išlaidomis susijusių veiksmų elementai.

               (2)

               Vadovaujantis finansinio reglamento 110 straipsniu, turi būti patvirtinta metinė darbo programa, pagal kurią suteikiamos dotacijos.

               (3)

               Būtina nustatyti darbo programą dėl veterinarijos srities veiklos, susijusios su Europos Sąjungos informavimo politika, parama tarptautinėms organizacijoms, informavimu apie ligas ir veterinarijos procedūrų kompiuterizavimu.

               (4)

               Remiantis 2002 m. gruodžio 23 d. Komisijos reglamento (EB, Euratomas) Nr. 2342/2002, nustatančio išsamias Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento įgyvendinimo taisykles (2) (toliau – įgyvendinimo taisyklės), 90 straipsnio 2 ir 3 dalimis, prieduose pateikta darbo programa yra pakankamai išsami, todėl šis sprendimas yra darbo programoje, pagal kurią suteikiamos dotacijos ir rengiami viešieji pirkimai, numatytų išlaidų finansavimo sprendimas.

               (5)

               Pagal Sprendimo 2009/470/EB 19 straipsnį Sąjunga skiria finansinį įnašą informavimo apie gyvūnų sveikatą, jų gerovę ir gyvūninių produktų saugą politikai kurti, taip pat tyrimams, būtiniems teisės aktams dėl gyvūnų gerovės rengti ir tobulinti, atlikti.

               (6)

               Sprendimo 2009/470/EB 19 straipsnio a punkto i papunkčiu nustatyta, kad Sąjunga finansiškai prisideda prie visos su Sąjungos teisės aktais, reglamentuojančiais gyvūnų sveikatą, gyvūnų gerovę ir gyvūninių produktų saugą, susijusios informacijos kaupimo ir saugojimo.

               (7)

               Gyvūnų sveikatos klausimams viešinti ir suinteresuotosioms šalims, organizacijoms ir visuomenei supažindinti su Gyvūnų sveikatos strategija anksčiau buvo imtasi informavimo priemonių. Būtina, kad ši informavimo veikla 2011 m. būtų tęsiama.

               (8)

               Siekiant apibrėžti informavimo strategiją po 2012 m., kurią numatoma priimti, reikia išsamiai įvertinti, kaip Komisija viešina gyvūnų sveikatos klausimus ir 2008–2010 m. gyvūnų sveikatos strategiją.

               (9)

               Remdamasi Sprendimo 2009/470/EB 22 straipsniu, Sąjunga gali įgyvendinti arba padėti valstybėms narėms ar tarptautinėms organizacijoms įgyvendinti Sąjungos veterinarijos teisės aktams rengti ir švietimui arba mokymui veterinarijos srityje tobulinti būtinas technines ir mokslines priemones.

               (10)

               Pagal įgyvendinimo taisyklių 168 straipsnio 1 dalies c punktą dotacijos arba įnašai gali būti suteikti neskelbiant kvietimo teikti paraiškas tuo atveju, kai institucijos turi de facto monopolį. Kaip standartus pagal PPO SFS susitarimą rengianti institucija ir kaip tarpvyriausybinė organizacija, atsakinga už gyvūnų sveikatos ir gerovės gerinimą visame pasaulyje ir savo standartų įgyvendinimą, Pasaulinė gyvūnų sveikatos organizacija (OIE) turi šiame sektoriuje de facto monopolį, todėl kvietimas teikti paraiškas nereikalingas, kad ES galėtų prisidėti prie tarptautinių konferencijų ir regioninių seminarų gyvūnų sveikatos ir gerovės klausimais organizavimo.

               (11)

               Sprendimo 2009/470/EB 35 straipsnio 1 dalimi leidžiama skirti Sąjungos finansinę paramą gyvūnų identifikavimo ir informavimo apie ligas sistemoms sukurti.

               (12)

               Todėl Sąjunga, remdamasi 2005 m. kovo 1 d. Komisijos sprendimu 2005/176/EB, nustatančiu šifruotą pranešimo apie gyvūnų ligas formą ir kodus, remiantis Tarybos direktyva 82/894/EEB (3), turėtų suteikti finansinį įnašą, skirtą informavimo apie gyvūnų ligas sistemos (ADNS) valdymui ir tobulinimui.

               (13)

               Sprendimo 2009/470/EB 36 straipsniu numatytas Sąjungos finansinis įnašas, skirtas tam tikroms kompiuterinėms sistemoms, kurios yra naudojamos Sąjungos vidaus prekybai ir importui.

               (14)

               Reikia toliau teikti finansinius įnašus, skirtus 2002 m. gruodžio 30 d. Komisijos sprendimu 2003/24/EB dėl integruotos kompiuterinės veterinarijos sistemos sukūrimo (4) nustatytos integruotos kompiuterinės veterinarijos sistemos TRACES (prekybos kontrolės ir ekspertizių sistema) prieglobai, valdymui ir priežiūrai.

               (15)

               Sprendimo 2009/470/EB 41 straipsnyje numatyta, kad Komisija pateikia Europos Parlamentui ir Tarybai pranešimą apie gyvūnų sveikatos padėtį ir išlaidų gyvūnų ligų likvidavimo, kontrolės ir stebėsenos programoms įgyvendinti efektyvumą.

               (16)

               Remiantis finansinio reglamento 83 straipsniu ir įgyvendinimo taisyklių 106 straipsnio 5 dalimi, šis finansavimo sprendimas taip pat gali būti taikomas delspinigiams už pavėluotą mokėjimą.

               (17)

               Taikant šį sprendimą, reikėtų apibrėžti sąvoką „esminis pakeitimas“, kaip apibrėžta įgyvendinimo taisyklių 90 straipsnio 4 dalyje.

               (18)

               Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,

         NUSPRENDĖ:
   1 straipsnis
   Šiuo sprendimu patvirtinama Sprendimo 2009/470/EB 20 ir 23 straipsnių, 35 straipsnio 2 dalies, 36 straipsnio 2 dalies ir 41 straipsnio įgyvendinimo, kaip nustatyta I ir II prieduose, metinė darbo programa.
   Darbo programa yra finansavimo sprendimas, kaip apibrėžta finansinio reglamento 75 straipsnyje.
   2 straipsnis
   Šiuo sprendimu nustatytas didžiausias programai įgyvendinti skirtas įnašas – 5 370 000 EUR, finansuojamas pagal šią 2011 m. Europos Sąjungos bendrojo biudžeto eilutę:

               —

               biudžeto eilutė 17040201 – 5 370 000 EUR.

         Šiuos asignavimus taip pat galima naudoti delspinigiams už pavėluotą mokėjimą mokėti.
   3 straipsnis
   Su priede nurodytu 1.2.1. veiksmu susijusios biudžeto vykdymo užduotys gali būti patikėtos tarptautinei organizacijai, savo apskaitos, audito, vidaus kontrolės ir viešųjų procedūroms taikančiai standartus, kurie suteikia tokias pat garantijas kaip tarptautiniu mastu pripažinti standartai – Pasaulio gyvūnų sveikatos organizacijai (OIE).
   4 straipsnis
   1.   Įgaliotasis pareigūnas gali daryti bet kokius šio sprendimo pakeitimus, kurie nelaikomi esminiais pagal Reglamento (EB, Euratomas) Nr. 2342/2002 90 straipsnio 4 dalį, atsižvelgdamas į patikimo finansų valdymo ir proporcingumo principus.
   2.   Kumuliaciniai darbo programos veiklai finansuoti skirtų asignavimų pakeitimai, neviršijantys 10 proc. didžiausio šio sprendimo 2 straipsnyje numatyto įnašo, nelaikomi esminiais pagal Reglamento (EB, Euratomas) Nr. 2342/2002 90 straipsnio 4 dalį, jeigu dėl jų iš esmės nesikeičia darbo programos pobūdis ir tikslas.
   5 straipsnis
   Pagal darbų programos priede išdėstytas sąlygas, dotacijos Pasaulinei gyvūnų sveikatos organizacijai (OIE) ir pirmajai tarptautinei konferencijai gyvūnų sveikatos priežiūros klausimais rengti gali būti skiriamos neskelbiant kvietimo teikti paraiškas.

      Priimta Briuselyje 2011 m. liepos 1 d.

            Komisijos vardu

         John DALLI

            Komisijos narys

      (1)  OL L 155, 2009 6 18, p. 30.

      (2)  OL L 357, 2002 12 31, p. 1.

      (3)  OL L 59, 2005 3 5, p. 40.

      (4)  OL L 8, 2003 1 14, p. 44.

      I PRIEDAS

         2009 m. gegužės 25 d. Tarybos sprendimas 2009/470/EB dėl išlaidų veterinarijos srityje, ypač jo 20 ir 23 straipsniai, 35 straipsnio 2 dalis, 36 straipsnio 2 dalis ir 41 straipsnis. 2011 m. darbo programa
         1.1.   Įvadas

         Šioje programoje 2011 m. numatytos 8 įgyvendinimo priemonės. Remiantis 2009 m. gegužės 25 d. Tarybos sprendime 2009/470/EB dėl išlaidų veterinarijos srityje išdėstytais tikslais, toliau pateikiamas biudžeto lėšų paskirstymas ir pagrindiniai veiksmai:

                     —

                     Dotacijoms (vykdoma jungtinio valdymo būdu) (1.2.1):

                                 —

                                 Sąjungos finansinis įnašas tarptautinei konferencijai dėl vandens gyvūnų sveikatos, pasiutligės kontrolės bei snukio ir nagų ligos ir regioniniams seminarams dėl sanitarinės informacijos sistemų, gyvūnų gerovės ir gyvūninės kilmės maisto saugos rengti, didžiausia suma yra 660 000 EUR.

                     —

                     Viešiesiems pirkimams (vykdoma tiesioginio centralizuoto valdymo būdu) (1.3):

                                 —

                                 ne didesnės kaip 1 500 000 EUR vertės bendrieji susitarimai dėl leidinių ir informacijos sklaidos, siekiant viešinti gyvūnų sveikatos klausimus ir gyvūnų sveikatos strategijos principus (1.3.1),

                                 —

                                 ne didesnės kaip 575 000 EUR vertės bendrieji susitarimai dėl tyrimų, leidinių ir informacijos sklaidos, siekiant remti gyvūnų gerovės strategiją (1.3.2.),

                                 —

                                 ne didesnės kaip 210 000 EUR vertės atviro kvietimo teikti paraiškas skelbimas dėl tyrimų, leidinių ir informacijos sklaidos, siekiant remti gyvūnų gerovės strategiją (1.3.3.),

                                 —

                                 ne didesnės kaip 350 000 EUR vertės bendrasis susitarimas dėl informavimo apie gyvūnų ligas sistemos (ADNS) atnaujinimo, įskaitant reikiamus techninius patobulinimus (1.3.4),

                                 —

                                 ne didesnės kaip 1 975 000 EUR vertės bendrieji susitarimai dėl integruotos kompiuterinės veterinarijos sistemos TRACES (prekybos kontrolės ir ekspertizių sistema) prieglobos, valdymo ir priežiūros (1.3.5.),

                                 —

                                 ne didesnės kaip 100 000 EUR vertės bendrasis susitarimas tyrimams, pagal kuriuos bus rengiamas pranešimas apie gyvūnų sveikatos padėtį ir išlaidų gyvūnų ligų likvidavimo, kontrolės ir stebėsenos programoms įgyvendinti efektyvumą, atlikti (1.3.6.).

               1.2.   Dotacijos

         1.2.1.   Tarptautinės konferencijos dėl vandens gyvūnų sveikatos, pasiutligės kontrolės bei snukio ir nagų ligos ir regioniniai seminarai dėl sanitarinės informacijos sistemų, gyvūnų gerovės ir gyvūninės kilmės maisto saugos

         Įnašai teikiami rašytinio susitarimo pagrindu.
         TEISINIS PAGRINDAS
         Tarybos sprendimo 2009/470/EB 23 straipsnis.
         BIUDŽETO EILUTĖ
         17 04 02 01
         PROJEKTĄ ĮGYVENDINANTIS SUBJEKTAS
         Pasaulinė gyvūnų sveikatos organizacija (toliau – OIE) yra tarpvyriausybinė organizacija, atsakinga už gyvūnų sveikatos gerinimą visame pasaulyje. Siekiant visame pasaulyje gerinti gyvūnų sveikatos padėtį ir dėl to mažinti gyvūnų ligų riziką ES, yra svarbu, kad sutaptų visų OIE šalių narių ir ES požiūris į gyvūnų sveikatą ir gerovę ir kad ES aktyviai prisidėtų prie OIE rengiamų konferencijų ir mokymo seminarų, tuo pačiu viešindama Sąjungos gyvūnų sveikatos ir gerovės politiką.
         Pagal įgyvendinimo taisyklių 168 straipsnio 1 dalies c punktą dotacijos arba įnašai gali būti suteikti neskelbiant kvietimo teikti paraiškas tuo atveju, kai institucijos turi de facto monopolį. Kaip standartus pagal PPO SFS susitarimą nustatanti institucija ir kaip tarpvyriausybinė organizacija, atsakinga už gyvūnų sveikatos ir gerovės gerinimą visame pasaulyje ir savo standartų įgyvendinimą, OIE turi šiame sektoriuje de facto monopolį, todėl kvietimas teikti paraiškas nereikalingas, kad ES galėtų prisidėti prie tarptautinių konferencijų ir regioninių seminarų gyvūnų sveikatos ir gerovės klausimais organizavimo.
         2010 m. birželio 7 d. Komisija ir OIE pasirašė ilgalaikį bendrąjį susitarimą, kuriuo nustatomi administraciniai ir finansiniai jų bendradarbiavimo susitarimai (pridedama), tuo tarpu Europos Sąjungos ir tarptautinės organizacijos susitarimas dėl įnašo (Standartinis susitarimas dėl įnašo, angl. SCA) taikomas tarptautinėms, regioninėms arba nacionalinėms programoms ir veiksmams, kuriuos administruoja OIE ir finansuoja arba bendrai finansuoja Europos Sąjunga.
         Bendrąjį susitarimą Komisijos vardu pasirašė GD AIDCO. Pirmiau buvo atliktas nuodugnus ir išsamus OIE vertinimas taikant „keturių ramsčių“ metodą. Atlikus vertinimą paaiškėjo, kad OIE savo apskaitos, audito, vidaus kontrolės ir viešųjų pirkimų procedūroms taikė tokius standartus, kurie suteikia tokias pat garantijas kaip tarptautiniu mastu pripažinti standartai.
         SIEKIAMI TIKSLAI IR PLANUOJAMI REZULTATAI
         Viešinant Europos Sąjungos gyvūnų sveikatos ir gerovės politiką OIE rengiamose konferencijose ir mokymo seminaruose siekti, kad sutaptų ES ir visų OIE šalių narių požiūris į gyvūnų sveikatą ir gerovę. Ilgainiui visame pasaulyje gerinti gyvūnų sveikatos padėtį ir dėl to mažinti gyvūnų ligų riziką ES.
         ĮGYVENDINIMO PRIEMONĖS APRAŠYMAS IR TIKSLAI
         Įvairių pagal šį punktą finansuotinų veiksmų apžvalga pateikiama II priede.
         ĮGYVENDINIMAS
         Jungtinis valdymas
         TIESIOGINIS SUTARČIŲ SUDARYMAS 168 STRAIPSNIO 1 DALIES C PUNKTAS
         ORIENTACINĖ ĮNAŠO SUMA
         660 000 EUR
         DIDŽIAUSIA GALIMA BENDRO FINANSAVIMO SUMA
         Netaikoma
         1.3.   Viešieji pirkimai

         Bendras viešųjų pirkimų sutartims skirtas 2011 m. biudžetas yra 4 710 000 EUR.
         1.3.1.   Leidiniai ir informacijos sklaida gyvūnų sveikatos klausimams ir Gyvūnų sveikatos strategijos principams populiarinti

         TEISINIS PAGRINDAS
         Sprendimo 2009/470/EB 20 straipsnis
         BIUDŽETO EILUTĖ
         17 04 02 01
         ORIENTACINIS NUMATOMŲ SUDARYTI SUTARČIŲ SKAIČIUS IR TIPAS
         Bent keturios konkrečios paslaugų pirkimo sutartys (naudoti esamus bendruosius susitarimus)
         NUMATOMŲ SUTARČIŲ DALYKAI (JEI ĮMANOMA)

                     —

                     Rengti 2011 m. ES veterinarijos savaitės informavimo kampaniją, siekiant viešinti Sąjungos gyvūnų sveikatos politiką, įskaitant įvairius renginius, logistinę veiklą ir reklaminę medžiagą.

                     —

                     Vertinti 2008–2010 m. informavimo kampanijų poveikį (įskaitant Veterinarijos savaitės konferenciją, keliaujantį renginį „Sveikame pasaulyje – sveikas žmogus“ ir renginius, skirtus 2011 m. tarptautiniams veterinarijos metams, bet ne tik juos).

                     —

                     Toliau versti į kitas kalbas ir atnaujinti internetinį pasiutligės profilaktikos vadovą.

                     —

                     Parengiamieji 2012 m. ES veterinarijos savaitės darbai.

               ĮGYVENDINIMAS
         Tiesioginis centralizuotas
         VIEŠŲJŲ PIRKIMŲ PROCEDŪROS PRADŽIOS ORIENTACINIS TVARKARAŠTIS
         2011 m. pirmas pusmetis
         ORIENTACINĖ VIEŠŲJŲ PIRKIMŲ KONKURSAMS SKIRIAMA SUMA
         1 500 000 EUR
         KONKREČIOS SUTARTYS (JEI YRA)
         Bent keturių konkrečių paslaugų sudarymas pagal bendrąjį susitarimą SANO/2009/A1/005.
         1.3.2.   Tyrimas vykdomai gyvūnų gerovės politikai remti ir esamų informavimo priemonių priežiūra (bendrieji susitarimai).

         TEISINIS PAGRINDAS
         Sprendimo 2009/470/EB 20 ir 23 straipsniai
         BIUDŽETO EILUTĖ
         17 04 02 01
         ORIENTACINIS NUMATOMŲ SUDARYTI SUTARČIŲ SKAIČIUS IR TIPAS
         Ne daugiau kaip šešios viešojo paslaugų pirkimo sutartys (naudoti esamą bendrąjį susitarimą).
         NUMATOMŲ SUTARČIŲ DALYKAI (JEI ĮMANOMA)

                     a)

                     Ūkiuose auginamų žuvų gerovės tyrimas;

                     b)

                     Ne daugiau kaip keturių renginių, kuriais siekiama viešinti ES gyvūnų gerovės standartus, kad ES jų būtų geriau laikomasi, organizavimas arba bendras organizavimas;

                     c)

                     Konkrečių gyvūnų gerovei skirtų svetainių Farmland ir Animal Welfare Education priežiūra;

                     d)

                     Leidinių apie gyvūnų gerovę spausdinimas.

               ĮGYVENDINIMAS
         Tiesioginis centralizuotas
         VIEŠŲJŲ PIRKIMŲ PROCEDŪROS PRADŽIOS ORIENTACINIS TVARKARAŠTIS
         2011 m. liepos mėn.
         ORIENTACINĖ VIEŠŲJŲ PIRKIMŲ KONKURSAMS SKIRIAMA SUMA
         575 000 EUR
         KONKREČIOS SUTARTYS
         Ne daugiau kaip penkių konkrečių paslaugų pirkimo sutarčių sudarymas pagal bendrąjį susitarimą SANCO/2009/A1/005 (1 ir 2 dalys), ir vienos konkrečios paslaugų pirkimo sutarties sudarymas pagal bendrąjį susitarimą SANCO/2008/01/055 (3 dalis).
         1.3.3.   Tyrimas ir renginys, skirtas vykdomai gyvūnų gerovės srities politikai remti (atviras kvietimas teikti paraiškas)

         TEISINIS PAGRINDAS
         Sprendimo 2009/470/EB 20 ir 23 straipsniai
         BIUDŽETO EILUTĖ
         17 04 02 01
         ORIENTACINIS NUMATOMŲ SUDARYTI SUTARČIŲ SKAIČIUS IR TIPAS
         Ne daugiau kaip dvi paslaugų sutartys (skelbti atvirą kvietimą teikti paraiškas).
         NUMATOMŲ SUTARČIŲ DALYKAI (JEI ĮMANOMA)

                     a)

                     Tyrimas, pagal kurį bus rengiama ataskaita dėl galvijų suvaržymo sistemų, kuriomis jie suvaržomi juos apverčiant ar kitoje nenatūralioje padėtyje, kaip nustatyta Reglamento (EB) Nr. 1099/2009 dėl žudomų gyvūnų apsaugos 27 straipsnio 2 dalyje;

                     b)

                     Bendras renginys, skirtas gerinti abipusį supratimą apie gyvūnų gerovę už ES ribų.

               ĮGYVENDINIMAS
         Tiesioginis centralizuotas
         VIEŠŲJŲ PIRKIMŲ PROCEDŪROS PRADŽIOS ORIENTACINIS TVARKARAŠTIS
         2011 m. liepos mėn.
         ORIENTACINĖ VIEŠŲJŲ PIRKIMŲ KONKURSAMS SKIRIAMA SUMA
         210 000 EUR
         KONKREČIOS SUTARTYS
         Ne daugiau kaip trys atviri kvietimai teikti paraiškas.
         1.3.4.   Informacijos apie gyvūnų ligas sistema (ADNS)

         TEISINIS PAGRINDAS
         Tarybos sprendimo 2009/470/EB 35 straipsnio 2 dalis
         BIUDŽETO EILUTĖ
         17 04 02 01
         ORIENTACINIS NUMATOMŲ SUDARYTI SUTARČIŲ SKAIČIUS IR TIPAS
         Ne daugiau kaip trys paslaugų sutartys (naudoti esamus bendruosius susitarimus).
         NUMATOMŲ SUTARČIŲ DALYKAI (JEI ĮMANOMA)
         Šio viešojo pirkimo sutarties dalykai:

                     a)

                     einamieji ADNS sistemos darbai;

                     b)

                     kartografavimas: veiksmingesnis kartografavimo priemonių panaudojimas;

                     c)

                     licencijos ir aprūpinimas.

               ĮGYVENDINIMAS
         Tiesioginis centralizuotas
         VIEŠŲJŲ PIRKIMŲ PROCEDŪROS PRADŽIOS ORIENTACINIS TVARKARAŠTIS
         Informatikos generalinis direktoratas jau atliko.
         ORIENTACINĖ VIEŠŲJŲ PIRKIMŲ KONKURSAMS SKIRIAMA SUMA
         350 000 EUR
         KONKRETI SUTARTIS
         Ne daugiau kaip trijų konkrečių paslaugų sutarčių sudarymas (2011 m.) pagal bendrąjį susitarimą DI 5710-5750.
         1.3.5.   Integruotos kompiuterinės veterinarijos sistemos TRACES (prekybos kontrolės ir ekspertizių sistema) priegloba, valdymas ir priežiūra.

         TEISINIS PAGRINDAS
         Tarybos sprendimo 2009/470/EB 36 straipsnio 2 dalis
         BIUDŽETO EILUTĖ
         17 04 02 01
         ORIENTACINIS NUMATOMŲ SUDARYTI SUTARČIŲ SKAIČIUS IR TIPAS
         Kelios paslaugų sutartys (naudoti esamus bendruosius susitarimus).
         NUMATOMŲ SUTARČIŲ DALYKAI (JEI ĮMANOMA)

                     a)

                     1 925 000 EUR integruotos kompiuterinės veterinarijos sistemos TRACES (prekybos kontrolės ir ekspertizių sistema) prieglobai, valdymui ir priežiūrai, logistiniam TRACES vartotojų aprūpinimui, paramai tarnybų centrinėms įstaigoms, ryšiams, svetainei, saugumui ir programinės įrangos licencijų įsigijimui (priežiūrai ir aprūpinimui).

                     b)

                     50 000 EUR informacinių technologijų sistemai sukurti ir įdiegti, kad būtų galima keistis nacionalinėse galvijų duomenų bazėse pateikta informacija ir kartu taikyti TRACES sertifikavimo sistemą.

               ĮGYVENDINIMAS
         Tiesioginis centralizuotas
         VIEŠŲJŲ PIRKIMŲ PROCEDŪROS PRADŽIOS ORIENTACINIS TVARKARAŠTIS
         Pasirašyti bendrieji susitarimai dėl visko, išskyrus su DIGIT pasirašytą administracinį susitarimą dėl prieglobos.
         ORIENTACINĖ VIEŠŲJŲ PIRKIMŲ KONKURSAMS SKIRIAMA SUMA
         1 975 000 EUR (dalis sumos iš ESP DESIS I ir II projektams skirtų 140 mln. EUR (Informatikos generalinio direktorato IT plėtra).
         KONKRETI SUTARTIS
         Kelių konkrečių paslaugų sutarčių sudarymas (per 2011 m. pirmąjį pusmetį) pagal DIGIT bendrąjį susitarimą.
         1.3.6.   Tyrimų, pagal kuriuos bus rengiamas pranešimas apie gyvūnų sveikatos padėtį ir išlaidų gyvūnų ligų likvidavimo, kontrolės ir stebėsenos įgyvendinimo programoms efektyvumą, atlikimas

         TEISINIS PAGRINDAS
         Tarybos sprendimo 2009/470/EB 41 straipsnis.
         BIUDŽETO EILUTĖ
         17 04 02 01
         ORIENTACINIS NUMATOMŲ SUDARYTI SUTARČIŲ SKAIČIUS IR TIPAS
         Dvi paslaugų sutartys (naudoti esamą bendrąjį susitarimą) OL L 313, 2009 11 28, p. 129.
         NUMATOMŲ SUTARČIŲ DALYKAI (JEI ĮMANOMA)
         Atlikti tyrimus, kuriais būtų prisidedama prie pranešimo, kaip nurodyta Sprendimo 2009/470/EB 41 straipsnyje, parengimo.
         ĮGYVENDINIMAS
         Tiesioginis centralizuotas
         VIEŠŲJŲ PIRKIMŲ PROCEDŪROS PRADŽIOS ORIENTACINIS TVARKARAŠTIS
         2011 m. antrasis pusmetis.
         ORIENTACINĖ VIEŠŲJŲ PIRKIMŲ KONKURSAMS SKIRIAMA SUMA
         100 000 EUR
         KONKRETI SUTARTIS
         Dviejų konkrečių paslaugų pirkimo sutarčių sudarymas (per pirmą 2011 m. pusmetį) pagal bendrąjį susitarimą (žr. SANCO/2008/01/055)

      II PRIEDAS

         2011 m. OIE veiklos, kaip nurodyta I priedo 1.2.1 punkte, apžvalga

                  Veikla

                  Susitikimo vieta

                  Datos (2011 m.)

                  1.

                  Tarptautinės konferencijos

                  1.1.

                  Vandens gyvūnų sveikatos programos ir jų nauda pasauliniam aprūpinimui maistu

                  Panama
                  (Panama)

                  2011 m. birželio 27–29 d.

                  1.2.

                  Pasiutligės kontrolė

                  Seulas
                  (Korėjos Respublika)

                  2011 m. rugsėjo 7–9 d.

                  1.3.

                  2-oji tarptautinė konferencija „Bendra snukio ir nagų ligos kontrolė“

                  Tailandas

                  2012 m. pirmasis pusmetis

                  2.

                  Seminarai ir praktiniai užsiėmimai

                  2.1.

                  OIE pagrindiniams nacionaliniams centrams skirtas Europos regioninis seminaras (OIE regionas) apie sanitarinės informacijos sistemas (WAHIS (Pasaulinės gyvūnų sveikatos informacinė sistema), WAHID (Pasaulio informacijos apie gyvūnų sveikatą duomenų bazė))

                  Vladimiras
                  (Rusija)

                  2011 m. birželio 15–17 d.

                  2.2.

                  OIE gyvūnų gerovės pagrindiniams nacionaliniams centrams skirtas Europos regioninis seminaras (OIE regionas) Europos gyvūnų gerovės strategijos klausimais

                  Kijevas
                  (Ukraina)

                  data dar nepatvirtinta

                  2.3.

                  OIE pagrindiniams nacionaliniams centrams skirtas Europos regioninis seminaras (OIE regionas) gyvūninės kilmės maisto saugos klausimais

                  Italija

                  2011 m. lapkričio 7–11 d.


title: 2010/797/ES: 2010 m. gruodžio 1 d. Jungtinio veterinarijos komiteto, įsteigto Europos bendrijos ir Šveicarijos Konfederacijos susitarimu dėl prekybos žemės ūkio produktais, Sprendimas Nr. 1/2010 dėl Susitarimo 11 priedo 1, 2, 5, 6, 10 ir 11 priedėlių dalinio keitimo

text:
22.12.2010

               LT

               Europos Sąjungos oficialusis leidinys

               L 338/50

         JUNGTINIO VETERINARIJOS KOMITETO, ĮSTEIGTO EUROPOS BENDRIJOS IR ŠVEICARIJOS KONFEDERACIJOS SUSITARIMU DĖL PREKYBOS ŽEMĖS ŪKIO PRODUKTAIS, SPRENDIMAS Nr. 1/2010
   2010 m. gruodžio 1 d.
   dėl Susitarimo 11 priedo 1, 2, 5, 6, 10 ir 11 priedėlių dalinio keitimo
   (2010/797/ES)
   JUNGTINIS VETERINARIJOS KOMITETAS,
   atsižvelgdamas į Europos bendrijos ir Šveicarijos Konfederacijos susitarimą dėl prekybos žemės ūkio produktais (toliau – Žemės ūkio susitarimas), ypač į jo 11 priedo 19 straipsnio 3 dalį,
   kadangi:

               (1)

               Žemės ūkio susitarimas įsigaliojo 2002 m. birželio 1 d.

               (2)

               Pagal Žemės ūkio susitarimo 11 priedo 19 straipsnio 1 dalį Jungtinis veterinarijos komitetas įpareigotas nagrinėti visus su minėtu priedu ir jo įgyvendinimu susijusius klausimus bei vykdyti jame numatytas užduotis. Pagal to priedo 19 straipsnio 3 dalį Jungtiniam veterinarijos komitetui leidžiama iš dalies keisti to priedo priedėlius, visų pirma siekiant juos pritaikyti ir atnaujinti.

               (3)

               Žemės ūkio susitarimo 11 priedo priedėliai pirmą kartą iš dalies pakeisti 2003 m. lapkričio 25 d. Jungtinio veterinarijos komiteto, įsteigto Europos bendrijos ir Šveicarijos Konfederacijos susitarimu dėl prekybos žemės ūkio produktais, sprendimu Nr. 2/2003 dėl Susitarimo 11 priedo 1, 2, 3, 4, 5, 6 ir 11 priedėlių pakeitimo (1).

               (4)

               Žemės ūkio susitarimo 11 priedo priedėliai paskutinį kartą iš dalies pakeisti 2008 m. gruodžio 23 d. Europos bendrijos ir Šveicarijos Konfederacijos susitarimu dėl prekybos žemės ūkio produktais įsteigto Jungtinio veterinarijos komiteto sprendimu Nr. 1/2008 dėl Susitarimo 11 priedo 2, 3, 4, 5, 6 ir 10 priedėlių dalinių pakeitimų (2).

               (5)

               Šveicarijos Konfederacija paprašė pratęsti anksčiau suteiktos leidžiančios nukrypti nuostatos, susijusios su penėti ir skersti skirtų naminių kiaulių skerdenų ir mėsos Trichinella tyrimais nedidelėse skerdyklose, galiojimą. Kadangi tokiomis naminių kiaulių skerdenomis ir mėsa, taip pat iš jų gautais mėsos pusgaminiais, mėsos gaminiais ir perdirbtais mėsos gaminiais negali būti prekiaujama su Europos Sąjungos valstybėmis narėmis pagal Šveicarijos federalinio vidaus reikalų departamento potvarkio dėl gyvūninių maisto produktų (RS 817.022.108) 9 straipsnio a punkto nuostatas, šis prašymas gali būti patenkintas. Todėl atitinkama nukrypti leidžianti nuostata turėtų būti taikytina iki 2014 m. gruodžio 31 d.

               (6)

               Po paskutinio Žemės ūkio susitarimo 11 priedo priedėlių dalinio keitimo taip pat buvo iš dalies pakeistos to susitarimo 11 priedo 1, 2, 5, 6 ir 10 priedėlių teisinės nuostatos. Todėl Žemės ūkio susitarimo 11 priedo 11 priedėlyje nurodyta informacija apie kontaktinius taškus turėtų būti atnaujinta.

               (7)

               Todėl Žemės ūkio susitarimo 11 priedo 1, 2, 5, 6, 10 ir 11 priedėlių nuostatos turi būti atitinkamai pritaikytos,

         PRIĖMĖ ŠĮ SPRENDIMĄ:
   1 straipsnis
   Žemės ūkio susitarimo 11 priedo 1, 2, 5, 6, 10 ir 11 priedėliai iš dalies keičiami pagal šio sprendimo I–VI priedus.
   2 straipsnis
   Šį dviem egzemplioriais parengtą sprendimą pasirašo abu pirmininkai arba kiti asmenys, įgalioti veikti Šalių vardu.
   3 straipsnis
   Šis sprendimas įsigalioja tą dieną, kurią abi Šalys bus jį pasirašiusios.
   4 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Berne 2010 m. gruodžio 1 d.

            Šveicarijos Konfederacijos vardu

            Delegacijos vadovas

         Hans WYSS

      Priimta Briuselyje 2010 m. gruodžio 1 d.

            Europos Sąjungos vardu

            Delegacijos vadovas

         Paul VAN GELDORP

      (1)  OL L 23, 2004 1 28, p. 27.

      (2)  OL L 6, 2009 1 10, p. 89.

      I PRIEDAS

                  1.

                  Žemės ūkio susitarimo 11 priedo 1 priedėlio skyrius „V. Paukščių gripas“ pakeičiamas taip:
                  „V.   Paukščių gripas

                  A.   TEISĖS AKTAI (1)

                              Europos Sąjunga

                              Šveicarija

                              2005 m. gruodžio 20 d. Tarybos direktyva 2005/94/EB dėl paukščių gripo kontrolės Bendrijoje priemonių ir panaikinanti Direktyvą 92/40/EEB (OL L 10, 2006 1 14, p. 16).

                                          1.

                                          1966 m. liepos 1 d. Įstatymas dėl epizootinių ligų (LFE, RS 916.40), ypač jo 1, 1a ir 9a straipsniai (kovos su labai užkrečiamomis epizootinėmis ligomis priemonės, kontrolės tikslai) ir 57 straipsnis (techninio pobūdžio įgyvendinimo nuostatos, tarptautinis bendradarbiavimas).

                                          2.

                                          1995 m. birželio 27 d. Potvarkis dėl epizootinių ligų (OFE, RS 916401), ypač jo 2 straipsnis (labai užkrečiamos epizootinės ligos), 49 straipsnis (gyvūnams patogeninių mikroorganizmų tvarkymas), 73 ir 74 straipsniai (valymas ir dezinfekavimas), 77–98 straipsniai (bendrosios nuostatos dėl labai užkrečiamų epizootinių ligų) ir 122–125 straipsniai (konkrečios kovos su paukščių gripu priemonės).

                                          3.

                                          1999 m. birželio 14 d. Potvarkis dėl Federalinio ekonomikos departamento organizacijos (Org DFE, RS 172 216.1), ypač jo 8 straipsnis (etaloninė laboratorija).

                        B.   SPECIALIOSIOS ĮGYVENDINIMO TAISYKLĖS IR PROCEDŪROS

                              1.

                              Europos Sąjungos etaloninė paukščių gripo tyrimo laboratorija yra Central Veterinary Laboratory, New Haw, Weybridge, Surrey KT15 3NB, Jungtinė Karalystė. Šveicarija padengia visas jai priklausančias išlaidas, susijusias su veikla, kurią ši laboratorija vykdo pagal savo įgaliojimus. Šios laboratorijos funkcijos ir pareigos nustatytos Direktyvos 2005/94/EB VII priedo 2 dalyje.

                              2.

                              Pagal Potvarkio dėl epizootinių ligų 97 straipsnį Šveicarija yra parengusi nepaprastosios padėties planą, skelbiamą Federalinio veterinarijos biuro interneto svetainėje.

                              3.

                              Jungtinis veterinarijos komitetas yra atsakingas už patikrinimus vietoje, visų pirma pagal Direktyvos 2005/94/EB 60 straipsnį ir Įstatymo dėl epizootinių ligų 57 straipsnį.

                  2.

                  Žemės ūkio susitarimo 11 priedo 1 priedėlio skyrius „VII. Žuvų ir moliuskų ligos“ pakeičiamas taip:
                  „VII.   Žuvų ir moliuskų ligos

                  A.   TEISĖS AKTAI (2)

                              Europos Sąjunga

                              Šveicarija

                              2006 m. spalio 24 d. Tarybos direktyva 2006/88/EB dėl gyvūnų sveikatos reikalavimų, taikomų akvakultūros gyvūnams ir jų produktams, ir dėl tam tikrų vandens gyvūnų ligų prevencijos ir kontrolės (OL L 328, 2006 11 24, p. 14).

                                          1.

                                          1966 m. liepos 1 d. Įstatymas dėl epizootinių ligų (LFE, RS 916.40), ypač jo 1, 1a ir 10 straipsniai (kovos su epizootinėmis ligomis priemonės, kontrolės tikslai) ir 57 straipsnis (techninio pobūdžio įgyvendinimo nuostatos, tarptautinis bendradarbiavimas).

                                          2.

                                          1995 m. birželio 27 d. Potvarkis dėl epizootinių ligų (OFE, RS 916401), ypač jo 3 ir 4 straipsniai (nurodytos epizootinės ligos), 18a straipsnis (žuvų auginimo vienetų registracija), 61 straipsnis (subjektų, kuriems suteikta teisė žvejoti, ir žvejybos priežiūros įstaigų prievolės), 62–76 straipsniai (bendros kovos su ligomis priemonės), 275–290 straipsniai (konkrečios kovos su žuvų ligomis priemonės, diagnostikos laboratorija).

                        B.   SPECIALIOSIOS ĮGYVENDINIMO TAISYKLĖS IR PROCEDŪROS

                              1.

                              Šiuo metu plokščiosios austrės Šveicarijoje neauginamos. Bonamiozės ir marteiliozės atveju Federalinis veterinarijos biuras, vadovaudamasis Įstatymo dėl epizootinių ligų 57 straipsniu, įsipareigoja imtis Europos Sąjungos taisykles atitinkančių reikiamų neatidėliotinų priemonių.

                              2.

                              Kovodama su žuvų ir moliuskų ligomis Šveicarija taiko Potvarkį dėl epizootinių ligų, ypač jo 61 straipsnį (subjektų, kuriems suteikta teisė žvejoti, ir žvejybos priežiūros įstaigų prievolės), 62–76 straipsnius (bendros kovos su ligomis priemonės), 275–290 straipsnius (konkrečios kovos su žuvų ligomis priemonės, diagnostikos laboratorija) ir 291 straipsnį (epizootinės ligos, kurias reikia stebėti).

                              3.

                              Europos Sąjungos etaloninė vėžiagyvių ligų tyrimo laboratorija yra Centre for Environment, Fisheries & Aquaculture Science (CEFAS), Weymouth Laboratory, Jungtinė Karalystė. Europos Sąjungos etaloninė žuvų ligų tyrimo laboratorija yra National Veterinary Institute, Technical University of Denmark, Hangøvej 2, 8200 Århus, Danija. Europos Sąjungos etaloninė moliuskų ligų tyrimo laboratorija yra Laboratoire IFREMER, BP 133, 17390 La Tremblade, Prancūzija. Šveicarija padengia visas jai priklausančias išlaidas, susijusias su veikla, kurią šios laboratorijos vykdo pagal savo įgaliojimus. Šių laboratorijų funkcijos ir pareigos nustatytos Direktyvos 2006/88/EB VI priedo I dalyje.

                              4.

                              Jungtinis veterinarijos komitetas yra atsakingas už patikrinimus vietoje, visų pirma pagal Direktyvos 2006/88/EB 58 straipsnį ir Įstatymo dėl epizootinių ligų 57 straipsnį.

         (1)  Jei nenurodyta kitaip, visos nuorodos į teisės aktus – tai nuorodos į tuos teisės aktus su pakeitimais, padarytais anksčiau nei 2009 m. rugsėjo 1 d.“

         (2)  Jei nenurodyta kitaip, visos nuorodos į teisės aktus – tai nuorodos į tuos teisės aktus su pakeitimais, padarytais anksčiau nei 2009 m. rugsėjo 1 d.“

      II PRIEDAS

                  1.

                  Žemės ūkio susitarimo 11 priedo 2 priedėlio skyriaus „I. Galvijai ir kiaulės“ dalies „B. Specialiosios įgyvendinimo taisyklės“ 7 punkto d papunktis pakeičiamas taip:

                              „d)

                              izoliavimo laikotarpis nutraukiamas, jei, pašalinus užsikrėtusius gyvūnus, visų veislinių gyvūnų bei reprezentatyvios dalies penimųjų gyvūnų dviejų serologinių tyrimų, tarp kurių turi būti ne trumpesnis nei 21 dienos laikotarpis, rezultatai yra neigiami.
                              Dėl pripažinto Šveicarijos statuso Sprendimo 2008/185/EB (OL L 59, 2008 3 4, p. 19) su paskutiniais pakeitimais, padarytais Sprendimu 2009/248/EB (OL L 73, 2009 3 19, p. 22), nuostatos taikomos mutatis mutandis.“

                  2.

                  Žemės ūkio susitarimo 11 priedo 2 priedėlio skyriaus „I. Galvijai ir kiaulės“ dalies „B. Specialiosios įgyvendinimo taisyklės“ 11 punktas pakeičiamas taip:

                              „11.

                              Kartu su galvijais ir kiaulėmis, kuriais tarpusavyje prekiauja Europos Sąjungos valstybės narės ir Šveicarija, turi būti pateikti veterinarijos sertifikatai, parengti pagal Direktyvos 64/432/EEB F priede pateiktus pavyzdžius. Taikomi šie patikslinimai:

                                          —

                                          1 pavyzdžiui: C skirsnyje pateikti sertifikatai tikslinami taip:

                                                      —

                                                      4 punkto, susijusio su papildomomis garantijomis, įtraukos papildomos taip:

                                                                  „—

                                                                  liga: infekcinis galvijų rinotracheitas,

                                                                  —

                                                                  pagal Komisijos sprendimą 2004/558/EB, kuris taikomas mutatis mutandis;“;

                                          —

                                          2 pavyzdžiui: C skirsnyje pateikti sertifikatai tikslinami taip:

                                                      —

                                                      4 punkto, susijusio su papildomomis garantijomis, įtraukos papildomos taip:

                                                                  „—

                                                                  liga: Aujeskio,

                                                                  —

                                                                  pagal Komisijos sprendimą 2008/185/EB, kuris taikomas mutatis mutandis;“.“

                  3.

                  Žemės ūkio susitarimo 11 priedo 2 priedėlio skyriaus „IV. Naminiai paukščiai ir perinti skirti kiaušiniai“ dalies „B. Specialiosios įgyvendinimo taisyklės“ 4 punktas pakeičiamas taip:

                              „4.

                              Siunčiant perinti skirtus kiaušinius į Europos Sąjungą, Šveicarijos institucijos įsipareigoja laikytis 2008 m. birželio 27 d. Komisijos reglamente (EB) Nr. 617/2008, kuriuo nustatomos išsamios Tarybos reglamento (EB) Nr. 1234/2007 taikymo taisyklės dėl prekybos perinti skirtais kiaušiniais ir ūkiuose auginamais paukščių jaunikliais standartų (OL L 168, 2008 6 28, p. 5), nustatytų ženklinimo taisyklių.“

                  4.

                  Žemės ūkio susitarimo 11 priedo 2 priedėlio skyrius „V. Akvakultūros gyvūnai ir jų produktai“ pakeičiamas taip:
                  „V.   Akvakultūros gyvūnai ir jų produktai

                  A.   TEISĖS AKTAI (1)

                              Europos Sąjunga

                              Šveicarija

                              2006 m. spalio 24 d. Tarybos direktyva 2006/88/EB dėl gyvūnų sveikatos reikalavimų, taikomų akvakultūros gyvūnams ir jų produktams, ir dėl tam tikrų vandens gyvūnų ligų prevencijos ir kontrolės (OL L 328, 2006 11 24, p. 14).

                                          1.

                                          1995 m. birželio 27 d. Potvarkis dėl epizootinių ligų (OFE, RS 916401), ypač jo 3 ir 4 straipsniai (nurodytos epizootinės ligos), 18a straipsnis (žuvų auginimo vienetų registracija), 61 straipsnis (subjektų, kuriems suteikta teisė žvejoti, ir žvejybos priežiūros įstaigų prievolės), 62–76 straipsniai (bendros kovos su ligomis priemonės), 275–290 straipsniai (konkrečios kovos su žuvų ligomis priemonės, diagnostikos laboratorija).

                                          2.

                                          2007 m. balandžio 18 d. Potvarkis dėl gyvūnų ir gyvūninių produktų importo, tranzito ir eksporto (OITE, RS 916 443.10).

                                          3.

                                          2007 m. balandžio 18 d. Potvarkis dėl gyvūnų importo ir tranzito iš trečiųjų šalių oro transportu (OITA, RS 916 443.12).

                        B.   SPECIALIOSIOS ĮGYVENDINIMO TAISYKLĖS IR PROCEDŪROS

                              1.

                              Taikant šį priedą pripažįstama, kad Šveicarijoje oficialiai nėra infekcinės lašišų anemijos ir Marteilia refringens bei Bonamia ostreae infekcijos atvejų.

                              2.

                              Jungtinis veterinarijos komitetas priima sprendimus dėl Direktyvos 2006/88/EB 29, 40, 41, 43, 44 ir 50 straipsnių taikymo.

                              3.

                              Gyvūnų sveikatos reikalavimai, taikomi teikiant rinkai dekoratyvinius vandens gyvūnus, akvakultūros gyvūnus, kurie skirti auginti (įskaitant natūralaus išsivalymo plotus, pramoginės žvejybos plotus ir atviras dekoratyvinių vandens gyvūnų laikymo vietas) ir ištekliams atkurti, ir žmonių maistui skirtus akvakultūros gyvūnus bei jų produktus, nustatyti 2008 m. gruodžio 12 d. Komisijos reglamento (EB) Nr. 1251/2008, kuriuo įgyvendinamos Tarybos direktyvos 2006/88/EB nuostatos dėl akvakultūros gyvūnų ir jų produktų pateikimo rinkai ir importo į Bendriją reikalavimų bei dėl tokiais atvejais taikomų sertifikavimo reikalavimų ir kuriuo patvirtinamas gyvūnų platintojų rūšių sąrašas, 4–9 straipsniuose (OL L 337, 2008 12 16, p. 41).

                              4.

                              Jungtinis veterinarijos komitetas yra atsakingas už patikrinimus vietoje, visų pirma pagal Direktyvos 2006/88/EB 58 straipsnį ir Įstatymo dėl epizootinių ligų 57 straipsnį.

         (1)  Jei nenurodyta kitaip, visos nuorodos į teisės aktus – tai nuorodos į tuos teisės aktus su pakeitimais, padarytais anksčiau nei 2009 m. rugsėjo 1 d.“

      III PRIEDAS
      Žemės ūkio susitarimo 11 priedo 5 priedėlio V skyriaus dalis „A. Gyvūnų identifikavimas“ pakeičiama taip:

         „A.   Gyvulių identifikavimas

         A.   TEISĖS AKTAI (1)

                     Europos Sąjunga

                     Šveicarija

                                 1.

                                 2008 m. liepos 15 d. Tarybos direktyva 2008/71/EB dėl kiaulių identifikavimo ir registravimo (OL L 213, 2008 8 8, p. 31).

                                 2.

                                 2000 m. liepos 17 d. Europos Parlamento ir Tarybos reglamentas (EB) Nr. 1760/2000, nustatantis galvijų identifikavimo bei registravimo sistemą, reglamentuojantis jautienos bei jos produktų ženklinimą ir panaikinantis Tarybos reglamentą (EB) Nr. 820/97 (OL L 204, 2000 8 11, p. 1).

                                 1.

                                 1995 m. birželio 27 d. Potvarkis dėl epizootinių ligų (OFE, RS 916 401), ypač jo 7–20 straipsniai (registravimas ir identifikavimas).

                                 2.

                                 2005 m. lapkričio 23 d. Potvarkis dėl prekybos gyvūnais duomenų banko (RS 916 404).

               B.   SPECIALIOSIOS ĮGYVENDINIMO TAISYKLĖS IR PROCEDŪROS

                     a)

                     Jungtinis veterinarijos komitetas yra atsakingas už Direktyvos 2008/71/EB 4 straipsnio 2 dalies taikymą.

                     b)

                     Jungtinis veterinarijos komitetas yra atsakingas už patikrinimus vietoje, visų pirma pagal Reglamento Nr. 1760/2000 22 straipsnį, Įstatymo dėl epizootinių ligų 57 straipsnį ir 2007 m. lapkričio 14 d. Potvarkio dėl ūkiuose atliekamų patikrinimų koordinavimo 1 straipsnį (OCI, RS 910.15).

         (1)  Jei nenurodyta kitaip, visos nuorodos į teisės aktus – tai nuorodos į tuos teisės aktus su pakeitimais, padarytais anksčiau nei 2009 m. rugsėjo 1 d.“

      IV PRIEDAS

                  1.

                  Žemės ūkio susitarimo 11 priedo 6 priedėlio I skyriaus poskyrio „Specialiosios sąlygos“ 6 punktas pakeičiamas taip:

                              „(6)

                              Šveicarijos kompetentingos institucijos gali taikyti leidžiančią nukrypti nuostatą ir neatlikti penėti ir skersti skirtų naminių kiaulių skerdenų ir mėsos Trichinella tyrimų nedidelėse skerdyklose.
                              Ši nuostata taikoma iki 2014 m. gruodžio 31 d.
                              Taikant 2005 m. lapkričio 23 d. Federalinio ekonomikos departamento (FED) potvarkio dėl higienos skerdžiant gyvulius (OHyAb, RS 817 190.1) 8 straipsnio 3 dalies nuostatas ir 2005 m. lapkričio 23 d. Federalinio vidaus reikalų departamento (FVRD) potvarkio dėl gyvūninių maisto produktų (RS 817 022 108) 9 straipsnio 8 dalies nuostatas, šių penėti ir skersti skirtų naminių kiaulių skerdenos ir mėsa, taip pat iš jų gauti mėsos pusgaminiai, mėsos gaminiai ir perdirbti mėsos gaminiai ženklinami specialiu tinkamumo maistui ženklu pagal 2005 m. lapkričio 23 d. FED potvarkyje dėl higienos skerdžiant gyvulius (OHyAb, RS 817 190.1) 9 priedo paskutinėje pastraipoje nustatytą pavyzdį. Šiais produktais negali būti prekiaujama su Europos Sąjungos valstybėmis narėmis, remiantis FVRD potvarkio dėl gyvūninių maisto produktų (RS 817 022 108) 9a straipsnio nuostatomis.“

                  2.

                  Žemės ūkio susitarimo 11 priedo 6 priedėlio I skyriaus poskyrio „Specialiosios sąlygos“ 11 punktas pakeičiamas taip:

                              „(11)

                                          1.

                                          1993 m. vasario 8 d. Tarybos reglamentas (EEB) Nr. 315/93, nustatantis Bendrijos procedūras dėl maisto teršalų (OL L 37, 1993 2 13, p. 1);

                                          2.

                                          1995 m. liepos 26 d. Komisijos direktyva 95/45/EB, nustatanti tam tikrus dažiklių, skirtų naudoti maisto produktuose, grynumo kriterijus (OL L 226, 1995 9 22, p. 1);

                                          3.

                                          1996 m. spalio 28 d. Europos Parlamento ir Tarybos reglamentas (EB) Nr. 2232/96, nustatantis Bendrijos tvarką, taikomą kvapiosioms medžiagoms, naudojamoms arba skirtoms naudoti maisto produktuose ar ant jų (OL L 299, 1996 11 23, p. 1);

                                          4.

                                          1996 m. balandžio 29 d. Tarybos direktyva 96/22/EB dėl draudimo vartoti gyvulininkystėje tam tikras medžiagas, turinčias hormoninį ar tirostatinį poveikį, bei beta antagonistus ir dėl Direktyvų 81/602/EEB, 88/146/EEB ir 88/299/EEB panaikinimo (OL L 125, 1996 5 23, p. 3);

                                          5.

                                          1996 m. balandžio 29 d. Tarybos direktyva 96/23/EB dėl kai kurių medžiagų ir jų likučių gyvuose gyvūnuose ir gyvūninės kilmės produktuose monitoringo priemonių, panaikinanti Direktyvas 85/358/EEB ir 86/469/EEB bei Sprendimus 89/187/EEB ir 91/664/EEB (OL L 125, 1996 5 23, p. 10);

                                          6.

                                          1999 m. vasario 22 d. Europos Parlamento ir Tarybos direktyva 1999/2/EB dėl valstybių narių įstatymų, susijusių su jonizuojančiąja spinduliuote apdorotais maisto produktais ir jų ingredientais, suderinimo (OL L 66, 1999 3 13, p. 16);

                                          7.

                                          1999 m. vasario 22 d. Europos Parlamento ir Tarybos direktyva 1999/3/EB dėl jonizuojančiąja spinduliuote apdorotų maisto produktų ir maisto komponentų Bendrijos sąrašo patvirtinimo (OL L 66, 1999 3 13, p. 24);

                                          8.

                                          1999 m. vasario 23 d. Komisijos sprendimas 1999/217/EB, patvirtinantis maisto produktuose ar ant jų naudojamų kvapiųjų medžiagų registrą, sudarytą taikant Europos Parlamento ir Tarybos reglamentą (EB) Nr. 2232/96 (OL L 84, 1999 3 27, p. 1);

                                          9.

                                          2002 m. spalio 23 d. Komisijos sprendimas 2002/840/EB, pateikiantis patvirtintų maisto apšvitinimo įmonių sąrašą trečiosiose šalyse (OL L 287, 2002 10 25, p. 40);

                                          10.

                                          2003 m. lapkričio 10 d. Europos Parlamento ir Tarybos reglamentas (EB) Nr. 2065/2003 dėl kvapiųjų rūkymo medžiagų, naudojamų arba skirtų naudoti maisto produktuose arba jų paviršiuje (OL L 309, 2003 11 26, p. 1);

                                          11.

                                          2006 m. gruodžio 19 d. Komisijos reglamentas (EB) Nr. 1881/2006, nustatantis didžiausias leistinas tam tikrų teršalų maisto produktuose koncentracijas (OL L 364, 2006 12 20, p. 5);

                                          12.

                                          2007 m. liepos 26 d. Komisijos reglamentas (EB) Nr. 884/2007 dėl skubių priemonių, kuriomis sustabdomas maisto dažiklio E 128 (raudonasis 2G) naudojimas (OL L 195, 2007 7 27, p. 8);

                                          13.

                                          2008 m. gruodžio 16 d. Europos Parlamento ir Tarybos reglamentas (EB) Nr. 1332/2008 dėl maisto fermentų ir iš dalies keičiantis Tarybos direktyvą 83/417/EEB, Tarybos reglamentą (EB) Nr. 1493/1999, Direktyvą 2000/13/EB, Tarybos direktyvą 2001/112/EB ir Reglamentą (EB) Nr. 258/97 (OL L 354, 2008 12 31, p. 7);

                                          14.

                                          2008 m. gruodžio 16 d. Europos Parlamento ir Tarybos reglamentas (EB) Nr. 1333/2008 dėl maisto priedų (OL L 354, 2008 12 31, p. 16);

                                          15.

                                          2008 m. gruodžio 16 d. Europos Parlamento ir Tarybos reglamentas (EB) Nr. 1334/2008 dėl kvapiųjų medžiagų ir aromatinių savybių turinčių tam tikrų maisto ingredientų naudojimo maisto produktuose ir ant jų ir iš dalies keičiantis Tarybos reglamentą (EEB) Nr. 1601/91, reglamentus (EB) Nr. 2232/96 ir (EB) Nr. 110/2008 bei Direktyvą 2000/13/EB (OL L 354, 2008 12 31, p. 34);

                                          16.

                                          2009 m. balandžio 23 d. Europos Parlamento ir Tarybos direktyva 2009/32/EB dėl valstybių narių įstatymų, reglamentuojančių maisto produktų ir maisto ingredientų gamyboje naudojamus ekstrahentus, suderinimo (OL L 141, 2009 6 6, p. 3);

                                          17.

                                          2008 m. birželio 17 d. Komisijos direktyva 2008/60/EB, nustatanti tam tikrus saldiklių, skirtų naudoti maisto produktuose, grynumo kriterijus (OL L 158, 2008 6 18, p. 17);

                                          18.

                                          2008 m. rugpjūčio 27 d. Komisijos direktyva 2008/84/EB, nustatanti konkrečius maisto priedų, išskyrus dažiklius ir saldiklius, grynumo kriterijus (OL L 253, 2008 9 20, p. 1);

                                          19.

                                          2009 m. gegužės 6 d. Europos Parlamento ir Tarybos reglamentas (EB) Nr. 470/2009, nustatantis Bendrijos farmakologiškai aktyvių medžiagų leistinų liekanų kiekių nustatymo gyvūninės kilmės maisto produktuose tvarką, panaikinantis Tarybos reglamentą (EEB) Nr. 2377/90 ir iš dalies keičiantis Europos Parlamento ir Tarybos direktyvą 2001/82/EB ir Europos Parlamento ir Tarybos reglamentą (EB) Nr. 726/2004 (OL L 152, 2009 6 16, p. 11).“

      V PRIEDAS
      Žemės ūkio susitarimo 11 priedo 10 priedėlio V skyrius iš dalies keičiamas taip:

                  1.

                  1 dalies A punkto 3, 6, 7, 8, 9 ir 14 punktai išbraukiami.

                  2.

                  1 dalies A punktas papildomas šiais punktais:

                              „31.

                              2008 m. birželio 17 d. Komisijos direktyva 2008/60/EB, nustatanti tam tikrus saldiklių, skirtų naudoti maisto produktuose, grynumo kriterijus (OL L 158, 2008 6 18, p. 17).

                              32.

                              2008 m. gruodžio 16 d. Europos Parlamento ir Tarybos reglamentas (EB) Nr. 1333/2008 dėl maisto priedų (OL L 354, 2008 12 31, p. 16).

                              33.

                              2008 m. rugpjūčio 27 d. Komisijos direktyva 2008/84/EB, nustatanti konkrečius maisto priedų, išskyrus dažiklius ir saldiklius, grynumo kriterijus (OL L 253, 2008 9 20, p. 1).“

      VI PRIEDAS
      Žemės ūkio susitarimo 11 priedo 11 priedėlis pakeičiamas taip:

            „11 priedėlis

               Kontaktiniai taškai

                        1.

                        Europos Sąjungoje:

                                       The Director

                                       Animal Health and Welfare

                                       Directorate-General for Health and Consumers

                                       European Commission, 1049 Brussels

                        2.

                        Šveicarijoje:

                                       The Director

                                       Office Vétérinaire Fédéral

                                       CH-3003 Berne

                           Kiti svarbūs kontaktai:

                                       Head of Division Office

                                       Fédéral de la Santé Publique

                                       Division sécurité alimentaire

                                       CH-3003 Berne“.


title: 2004 m. sausio 13 d. Tarybos sprendimas dėl Europos bendrijos ir Buvusios Jugoslavijos Respublikos Makedonijos susitarimo pasikeičiant laiškais, susijusio su tranzito punktų sistema, taikytina sunkiasvorių krovinių transporto priemonėms, važiuojančioms per Austriją, pasirašymo ir laikinojo taikymo

text:
Svarbus teisinis pranešimas

|

32004D0184

Oficialusis leidinys L 057 , 25/02/2004 p. 0022 - 0022

		Tarybos sprendimas2004 m. sausio 13 d.dėl Europos bendrijos ir Buvusios Jugoslavijos Respublikos Makedonijos susitarimo pasikeičiant laiškais, susijusio su tranzito punktų sistema, taikytina sunkiasvorių krovinių transporto priemonėms, važiuojančioms per Austriją, pasirašymo ir laikinojo taikymo(2004/184/EB)EUROPOS SĄJUNGOS TARYBA,atsižvelgdama į Europos bendrijos steigimo sutartį, ypač į jos 71 straipsnio 1 dalį, siejant su 300 straipsnio 2 dalies pirmosios pastraipos pirmuoju sakiniu,atsižvelgdama į Komisijos pasiūlymą,kadangi:(1) Komisija vedė derybas dėl Europos bendrijos ir buvusios Jugoslavijos Respublikos Makedonijos susitarimo pasikeičiant laiškais, susijusio su tranzito punktų sistema, taikytina sunkiasvorių krovinių transporto priemonėms, važiuojančioms per Austriją,(2) vėliau sudarius Susitarimą, jis turėtų būti pasirašytas,(3) susitarimai turėtų būti parengti Susitarimo laikinajam taikymui nuo 2004 m. sausio 1 d.,NUSPRENDĖ:1 straipsnisTarybos pirmininkas įgaliojamas paskirti asmenį ar asmenis, kuriems suteikiama teisė pasirašyti Europos bendrijos vardu Europos bendrijos ir buvusios Jugoslavijos Respublikos Makedonijos susitarimą pasikeičiant laiškais, susijusį su tranzito punktų sistema, taikytina sunkiasvorių krovinių transporto priemonėms, važiuojančioms per Austriją, kuris bus sudarytas vėliau,Susitarimo tekstas pridedamas prie šio Sprendimo.2 straipsnis1 straipsnyje nurodytas Susitarimas taikomas laikinuoju pagrindu nuo 2004 m. sausio 1 d.3 straipsnisŠis Sprendimas skelbiamas Europos Sąjungos oficialiajame leidinyje.Priimta Briuselyje, 2004 m. sausio 13 d.Tarybos varduPirmininkasB. Cowen--------------------------------------------------


title: 2014/668/ES: 2014 m. birželio 23 d. Tarybos sprendimas dėl Europos Sąjungos ir Europos atominės energijos bendrijos bei jų valstybių narių ir Ukrainos asociacijos susitarimo pasirašymo Europos Sąjungos vardu ir laikino taikymo, kiek tai susiję su jo III antraštine dalimi (išskyrus nuostatas dėl vienodo požiūrio į kitos Šalies teritorijoje teisėtai dirbančius trečiųjų šalių piliečius), IV, V, VI bei VII antraštinėmis dalimis ir susijusiais priedais bei protokolais

text:
20.9.2014

               LT

               Europos Sąjungos oficialusis leidinys

               L 278/1

         TARYBOS SPRENDIMAS
   2014 m. birželio 23 d.
   dėl Europos Sąjungos ir Europos atominės energijos bendrijos bei jų valstybių narių ir Ukrainos asociacijos susitarimo pasirašymo Europos Sąjungos vardu ir laikino taikymo, kiek tai susiję su jo III antraštine dalimi (išskyrus nuostatas dėl vienodo požiūrio į kitos Šalies teritorijoje teisėtai dirbančius trečiųjų šalių piliečius), IV, V, VI bei VII antraštinėmis dalimis ir susijusiais priedais bei protokolais

      (2014/668/ES)

   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 217 straipsnį, kartu su 218 straipsnio 5 dalimi ir 218 straipsnio 8 dalies antra pastraipa, taip pat į jos 218 straipsnio 7 dalį,
   atsižvelgdama į Europos Komisijos pasiūlymą,
   kadangi:

               (1)

               2007 m. sausio 22 d. Taryba įgaliojo Komisiją pradėti derybas su Ukraina dėl naujo Sąjungos ir Ukrainos susitarimo, kuriuo būtų pakeistas Partnerystės ir bendradarbiavimo susitarimas (1), sudarymo;

               (2)

               atsižvelgiant į glaudžius Šalių istorinius santykius ir palaipsniui stiprėjančius ryšius, taip pat į Šalių pageidavimą plačiu mastu ir naujoviškai stiprinti ir plėtoti santykius, derybos dėl Europos Sąjungos ir Europos atominės energijos bendrijos bei jų valstybių narių ir Ukrainos asociacijos susitarimo (toliau – Susitarimas) buvo sėkmingai baigtos ir Susitarimas buvo parafuotas 2012 m.;

               (3)

               todėl Susitarimas turėtų būti pasirašytas Sąjungos vardu, o prie šio sprendimo pridedamas Baigiamasis aktas turėtų būti patvirtintas. Susitarimas turėtų būti taikomas iš dalies ir laikinai, remiantis jo 486 straipsniu, kol bus užbaigtos jo sudarymui būtinos procedūros;

               (4)

               laikinai taikant tam tikras Susitarimo dalis nedaroma poveikio kompetencijos paskirstymui tarp Sąjungos ir jos valstybių narių pagal Sutartis;

               (5)

               šis sprendimas nesusijęs su Susitarimo 17 straipsnio nuostatomis, kuriose pateikiamos konkrečios nuostatos dėl vienodo požiūrio į kitos Šalies teritorijoje teisėtai dirbančius trečiųjų šalių piliečius ir kurio nuostatos patenka į Sutarties dėl Europos Sąjungos veikimo (SESV) V antraštinės dalies trečios dalies taikymo sritį. Tų nuostatų tikslas ir turinys skiriasi ir yra nepriklausomas nuo Susitarimo, steigiančio Šalių asociaciją, kitų nuostatų tikslo ir turinio. Atskiras sprendimas, susijęs su Susitarimo 17 straipsniu bus priimtas lygiagrečiai kaip ir šis sprendimas;

               (6)

               remiantis SESV 218 straipsnio 7 dalimi, Taryba turėtų įgalioti Komisiją tvirtinti Susitarimo pakeitimus, kuriuos turi priimti Prekybos sudėties Asociacijos komitetas, remiantis Susitarimo 465 straipsnio 4 dalimi, kaip siūlo Geografinių nuorodų pakomitetis pagal Susitarimo 211 straipsnį;

               (7)

               tikslinga nustatyti atitinkamas pagal Susitarimą saugomų geografinių nuorodų apsaugos procedūras;

               (8)

               Susitarimu neturėtų būti suteikiama teisių ar nustatoma prievolių, kuriomis būtų galima tiesiogiai remtis Sąjungos ar valstybių narių teismuose;

               (9)

               2014 m. kovo 21 d. Briuselyje įvykusiame aukščiausiojo lygio susitikime Sąjungai bei jos valstybėms narėmis ir Ukrainai pasirašius Susitarimo preambulę, 1 straipsnį ir I, II ir VII antraštines dalis, turėtų būti pasirašytos likusios Susitarimo dalys,

         PRIĖMĖ ŠĮ SPRENDIMĄ:
   1 straipsnis
   Įgaliojama Sąjungos vardu pasirašyti Europos Sąjungos, Europos atominės energijos bendrijos bei jų valstybių narių ir Ukrainos asociacijos susitarimą (toliau – Susitarimas), kiek tai susiję su jo III (išskyrus 17 straipsnį), IV, V bei VI antraštinėmis dalimis ir susijusiais priedais bei protokolais, su sąlyga, kad minėtas Susitarimas bus sudarytas, ir laikantis Baigiamojo akto (2).
   2 straipsnis
   1.   Prie Susitarimo pridėta deklaracija patvirtinama Sąjungos vardu.
   2.   Prie šio sprendimo pridėtas Baigiamasis aktas patvirtinamas Sąjungos vardu.
   3 straipsnis
   Tarybos pirmininkas įgaliojamas paskirti asmenį (-is), įgaliotą (-us) Sąjungos vardu pasirašyti Susitarimą ir Baigiamąjį aktą.
   4 straipsnis
   Kol Susitarimas įsigalios ir remiantis jo 486 straipsniu ir su sąlyga, kad bus pateikti jame numatyti pranešimai, Sąjunga ir Ukraina tarpusavyje laikinai taiko šias Susitarimo dalis (3), tačiau tiek kiek klausimai patenka į Sąjungos kompetenciją:

               —

               III antraštinės dalies 14 ir 19 straipsnius,

               —

               IV antraštinę dalį (išskyrus 158 straipsnį tiek, kiek tas straipsnis susijęs su intelektinės nuosavybės teisių srities baudžiamųjų nuostatų vykdymu, ir išskyrus 285 bei 286 straipsnius tiek, kiek tie straipsniai taikomi administracinėms byloms ir peržiūrėjimui bei apeliaciniams skundams valstybių narių lygiu).
               279 straipsnio laikinas taikymas nedaro poveikio suverenioms valstybių narių teisėms dėl jų angliavandenilių išteklių, laikantis tarptautinės teisės, įskaitant jų, kaip 1982 m. Jungtinių Tautų jūrų teisės konvencijos Šalių, teises ir pareigas.
               Tai, kad Sąjunga laikinai taiko 280 straipsnio 3 dalį, nedaro poveikio esančiam Sąjungos ir jos valstybių narių kompetencijos pasidalijimui dėl leidimų žvalgyti, tirti ir išgauti angliavandenilius išdavimo;

               —

               V antraštinės dalies 1 skyrių (išskyrus 338 straipsnio k punktą, 339 ir 342 straipsnius), 6 skyrių (išskyrus 361 straipsnį, 362 straipsnio 1 dalies c punktą, 364 straipsnį ir 365 straipsnio a ir c punktus), 7 skyrių (išskyrus 368 straipsnio 3 dalį ir 369 straipsnio a ir d punktus (4)), 12 ir 17 skyrius (išskyrus 404 straipsnio h punktą), 18 skyrių (išskyrus 410 straipsnio b punktą ir 411 straipsnį), 20, 26 bei 28 skyrius ir 353 bei 428 straipsnius,

               —

               VI antraštinę dalį,

               —

               VII antraštinę dalį (išskyrus 479 straipsnio 1 dalį) tiek, kiek šios antraštinės dalies nuostatos yra būtinos šio Susitarimo laikinam taikymui užtikrinti, kaip apibrėžta šiame straipsnyje,

               —

               I–XXVI priedus, XXVII priedą (išskyrus branduolinius klausimus), XXVIII–XXXVI priedus (išskyrus XXXII priedo 3 punktą),

               —

               XXXVIII–XLI priedus, XLIII ir XLIV priedus bei I–III protokolus.

         5 straipsnis
   Taikant Susitarimo 211 straipsnį, Geografinių nuorodų pakomitečio sprendimais daromus Susitarimo pakeitimus Sąjungos vardu tvirtina Komisija. Jei suinteresuotosios šalys negali susitarti esant prieštaravimams, susijusiems su geografine nuoroda, Komisija priima poziciją laikydamasi 2012 m. lapkričio 21 d. Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų (5) 57 straipsnio 2 dalyje nustatytos tvarkos.
   6 straipsnis
   1.   Pagal Susitarimo IV antraštinės dalies 9 skyriaus 2 skirsnio 3 poskirsnį „Geografinės nuorodos“ saugomą pavadinimą gali naudoti bet kuris veiklos vykdytojas, prekiaujantis atitinkamą specifikaciją atitinkančiais žemės ūkio produktais, maisto produktais, vynais, aromatizuotais vynais ar spiritiniais gėrimais.
   2.   Vadovaudamosi Susitarimo 207 straipsniu, valstybės narės ir Sąjungos institucijos užtikrina Susitarimo IV antraštinės dalies 204–206 straipsniuose numatytą apsaugą, taip pat suinteresuotajai šaliai paprašius.
   7 straipsnis
   Susitarimu nesuteikiama teisių ar nenustatoma prievolių, kuriomis būtų galima tiesiogiai remtis Sąjungos ar valstybių narių teismuose.
   8 straipsnis
   Šis sprendimas įsigalioja jo priėmimo dieną.

      Priimta Liuksemburge 2014 m. liepos 23 d.

            Tarybos vardu

            Pirmininkė

         C. ASHTON

      (1)  Partnerystės ir bendradarbiavimo susitarimas, kuriuo steigiama Europos Bendrijų bei jų valstybių narių ir Ukrainos partnerystė (OL L 49, 1998 2 19, p. 3).

      (2)  Susitarimo tekstas paskelbtas kartu su 2014 m. kovo 17 d. Tarybos sprendimu 2014/295/ES dėl pasirašymo Europos Sąjungos vardu ir laikino Europos Sąjungos ir Europos atominės energijos bendrijos bei jų valstybių narių ir Ukrainos asociacijos susitarimo preambulės, 1 straipsnio ir jo I, II ir VII antraštinių dalių taikymo (OL L 161, 2014 5 29, p. 1).

      (3)  Datą, nuo kurios Susitarimas bus laikinai taikomas, Tarybos Generalinis sekretoriatas paskelbia Europos Sąjungos oficialiajame leidinyje.

      (4)  369 straipsnio c punkte esanti nuoroda į „finansavimo strategijų, kurios skirtos priežiūrai, pajėgumų suvaržymams ir trūkstamų jungčių infrastruktūrai, rengimą“ nesukuria valstybės narėms jokių finansavimo pareigų.

      (5)  OL L 343 2012 12 14, p. 1.